text:
Pê I de Ruscia
Pê I o Grande (russo Pëtr Alekseevič Velikij) impiao de Ruscia (Mosca 1672 - Peoburgo 1725).
Figgio do zar Alescio Michajlovič e da so segonda moggê Natalia Kirillovna Naryškiña, o regnò da-o 1682 insemme a-o fræ Ivan, debole e mangragnao, sotto a rezença da zariña Sofia. Missa da parte quest'urtima (1689), pe âtri dex'anni o Peo o lasciò a direçion da politica moscovita a-i boiæ da famiggia Naryškin.
A so pascion pe i eserciççi militæ, e costruçioin navæ e a navegaçion, l'immensa sæ de imprende e a decisa volontæ de fâ progredî a Ruscia segondo o modello de l'Occidente, o sponcion a varcâ (1697), co-o nomme de Peo Michajlov, i confin da patria pe un longo viægio de studdio e de aggiornamento. Da-i cantê d'Olanda o passò in Inghiltæra, dove o seguì un corso de costruçion navâ; o se recò quindi in Pruscia, in Boemmia e a Vienna.
O l'ea a prœuvo a andâ a Veneçia quande una rivotta di strel′cy o reciammò precipitosamente a Mosca, dove de çentanæa d'apiccaxoin (sett.-ott. 1698) segnon o prinçippio do so duo regimme aotocratico.
O sforço espanscivo, in sce-o Baltico e in sce-o Mâ Neigro e verso i Balchen, e l'œuvia riformatrixe do Peo costituiscian i aspetti conzonti de un unico sforço, diretto a mette a Ruscia in condiçion de reze a un confronto armao co-e potençe de l'Occidente, quelle ciu progredie ascì. Piggiâ Azov (1696), o possesso da quæ o fu confermao co-a paxe de Costantinopoli (1700), Peo, seguindo quella politica "pendolâ" ch'a divegniâ una costante inta stoia russa, o se voze' a-o Baltico, e (1700-09) o l'ariescì a batte a Sveçia, occupando a Livonia, l'Estonia e quindi e prinçipæ çittæ da Carelia. Doppo o se giò contro a Turchia e, attuando pe a primma votta inta stoia russa un collegamento co-i crestien ortodosci di Balchen, o mostrò de voeighe contende l'ereditæ bizantiña. A guæra do Prut a finì inte un desastro e co-a paxe omonima (1711) o Peo o perse Azov e o s'impegnò a restituî l'indipendença a-i Cosacchi.
Alliao co-a Danimarca, a Polonia, a Sassonia, a Pruscia e l'Hannover, o continuò a guæra contro a Sveçia, cegandola (1721) a-a paxe de Nystad, e ótegnindo o riconoscimento di possesci balteghi za conquistæ. Contemporaniamente (1723), doppo una guæra contro a Perscia, o l'occupava e rive occidentæ do Mâ Caspio.
Questo complesso sforço, ch'o conduxeiva a Ruscia a arvíse ampiamente in sce-o Baltico, e in parte in sce-o Mâ Neigro, inandiando i collegamenti co-i Slavi e i ortodosci di Balchen, o rappresenta o prinçippio da succesciva tradiçionâ politica russa. Questo pœu êse consciderao, e tâ o l'ea in parte a-i œuggi de Peo, comme o primmo banco de prœuva de radicæ riforme co-e quæ l'imperatô o vosse dâ a-o paise un aspeto moderno, occidentâ, rompindo con de tradiçioin e di abitudine vege de secoli. E so primme cue fun pe l'esercito, che Peo o portò, con regolâ reclutamento, a 126 rezimenti de varie arme, creando da pœu una flotta ch'a-a so morte a contava, a parte i barchi minoî, 48 nave de linia.
Questo enorme sforço de organizzaçion militâ o fu acompagnao, pe de exigençe de finançiamento ascì, da una completa riforma amministrativa, centrâ e locâ, distribuindo i fonçionai (valutæ pe o so meito e no pe a so nobiltæ) insce 14 graddi.
Abolio o patriarcato (1721), o feççe dipende a Gexa da-o Santo Scinodo, emanaçion diretta do sovran.
O l'organizzò di offixiñe e fabbriche, specialmente de arme e tescile, e sorvetutto de scœue d'ogni genere, a-e quæ o ciammò i zoeni de tutti i ceti, inviæ a istruise a l'estero pe êse doppo assunti a serviçio do stæto; o l'inandiò a pubbricaçion da primma gazzetta russa, Vedomosti (Mosca, da pœu Peoburgo, 1703-27), da lê curâ personalmente.
Risurtao de questo spesso caotico susseguise de riforme, compie servindose de metodi aotocratichi e militareschi, a fu a formaçion de una classe intellettuâ e dirizente pe i bezœugni e i exigençe de un stato mercantilista.
Into complesso l'œuvia de Peo a l'è stæta pe a Ruscia un sforço gigantesco pe mettise a-o pâo de un Occidente consciderao, inta sostança, comme un nemigo da-o quæ difendise.
O Peo o moì sença avei indicao un successô; so figgio Alescio (avuo da-a primma moggê Eudocia Lopuchina) o l'ea morto into 1718, foscia pe e tortue subie durante un processo intentaoghe da-o poæ, ch'o l'aveiva costreito a renonçiâ a-i so diritti a-o trono: a caosa de l'educaçion riçevua e do so spiito tradiçionalista, Alescio o l'apparse a-o poæ (ch'o l'aveiva inutilmente tentao de trâlo da-a so parte) quæxi l'incarnaçion do vegio mondo russo da lê combattúo.


c: text/html

text:
Release: Conjuring.2.German.BDRip.LD.German.x264-PsO
´++ ÔûêÔûä ÔûÇÔûôÔûêÔûäÔûä ÔûÇÔûÇÔûôÔûôÔûêÔûäÔûäÔûäÔûäÔûä ÔûÇÔûÇÔûêÔûêÔûêÔûêÔûêÔûêÔûêÔûäÔûäÔûäÔûäÔûä ÔûêÔûêÔûêÔûêÔûî ÔûÇÔûÇÔûêÔûêÔûêÔûêÔûôÔûäÔûä ÔûêÔûêÔûêÔûêÔûî ÔûäÔûäÔûÇÔûêÔûêÔûêÔûêÔûä ÔûÇ Ôûä ÔûÉÔûêÔûêÔûêÔûê ÔûÉÔûôÔûî ÔûÉÔûêÔûêÔûêÔûê ÔûÉÔûî ÔûÇ Ôûä ÔûÉÔûêÔûêÔûêÔûê ÔûäÔûôÔûê ÔûêÔûêÔûêÔûêÔûî ÔûäÔûäÔûêÔûÇ ÔûÉÔûî ÔûêÔûêÔûêÔûêÔûîÔûäÔûêÔûôÔûôÔûÇ ÔûÉÔûêÔûêÔûêÔûô ÔûäÔûäÔûêÔûêÔûêÔûô ÔûäÔûäÔûêÔûÇ ÔûêÔûêÔûêÔûêÔûîÔûÇÔûÇ ÔûäÔûêÔûêÔûêÔûôÔûÇÔûäÔûäÔûôÔûêÔûêÔûêÔûêÔûÇÔûÇ ÔûäÔûäÔûêÔûêÔûêÔûô ÔûÇÔûäÔûäÔûäÔûä ÔûÉÔûêÔûêÔûêÔûê ÔûäÔûäÔûêÔûêÔûôÔûÇÔûÇÔûÇ ÔûôÔûêÔûêÔûêÔûêÔûÇ ÔûäÔûäÔûôÔûêÔûêÔûêÔûêÔûÇÔûÇ ÔûÇÔûÇÔûêÔûêÔûêÔûêÔûêÔûäÔûä ÔûÉÔûêÔûêÔûêÔûêÔûÇÔûÇÔûÇÔûÇ ÔûÉÔûôÔûêÔûêÔûêÔûî ÔûôÔûêÔûêÔûêÔûêÔûÇ ÔûÇÔûêÔûêÔûêÔûêÔûô ÔûêÔûêÔûêÔûêÔûî ÔûêÔûôÔûôÔûêÔûê ÔûÉÔûôÔûêÔûêÔûêÔûî ÔûÇ ÔûæÔûæÔûôÔûä ÔûÉÔûêÔûêÔûêÔûêÔûî ÔûêÔûêÔûêÔûêÔûî ÔûÉÔûôÔûôÔûêÔûêÔûî ÔûêÔûôÔûôÔûêÔûê ÔûÉÔûî ÔûæÔûæÔûÆÔûôÔûê ÔûêÔûêÔûêÔûêÔûê ÔûÉÔûêÔûêÔûêÔûê ÔûêÔûôÔûôÔûêÔûêÔûä ÔûÉÔûôÔûôÔûêÔûêÔûî ÔûôÔûä ÔûæÔûÆÔûôÔûôÔûêÔûî ÔûÉÔûêÔûêÔûêÔûêÔûî ÔûôÔûÉÔûêÔûêÔûêÔûêÔûî ÔûÇÔûÇÔûôÔûêÔûêÔûêÔûêÔûäÔûä ÔûêÔûôÔûôÔûêÔûêÔûä ÔûÇÔûôÔûæÔûÆÔûôÔûôÔûÇÔûÇ ÔûäÔûêÔûêÔûêÔûêÔûê ÔûäÔûäÔûêÔûêÔûêÔûÇÔûÇÔûÇÔûÇ ÔûÇÔûÇÔûÇÔûêÔûêÔûêÔûêÔûäÔûäÔûä ÔûÇÔûÇÔûôÔûêÔûêÔûêÔûêÔûäÔûä ÔûäÔûäÔûêÔûêÔûêÔûêÔûôÔûÇÔûÇ ÔûäÔûäÔûôÔûêÔûêÔûêÔûêÔûÇÔûÇ ÔûÇÔûÇÔûêÔûêÔûêÔûêÔûêÔûäÔûä ÔûÇÔûÇÔûÇÔûÇÔûÇÔûäÔûÇÔûÇÔûÇÔûÇÔûÇÔûÇ ÔûôÔûêÔûêÔûêÔûêÔûÇ ÔûÇÔûêÔûêÔûêÔûêÔûô ÔûÉÔûôÔûêÔûêÔûêÔûî ÔûÇ ÔûæÔûæÔûôÔûäÔûÉÔûêÔûêÔûêÔûêÔûî Ôûä ÔûäÔûä ÔûêÔûôÔûôÔûêÔûê ÔûÉÔûî ÔûæÔûæÔûÆÔûôÔûê ÔûêÔûêÔûêÔûêÔûê ÔûäÔûä Ôûä ÔûÉÔûîÔûäÔûäÔûÇÔûÇ ÔûÉÔûôÔûôÔûêÔûêÔûî ÔûôÔûä ÔûæÔûÆÔûôÔûôÔûêÔûîÔûÉÔûêÔûêÔûêÔûêÔûî ÔûÇÔûÇÔûäÔûäÔûÉÔûî ÔûäÔûôÔûêÔûî ÔûäÔûôÔûä ÔûêÔûôÔûôÔûêÔûêÔûä ÔûÇÔûôÔûæÔûÆÔûôÔûôÔûÇÔûÇ ÔûäÔûêÔûêÔûêÔûêÔûê ÔûäÔûôÔûä ÔûÉÔûêÔûôÔûä ÔûÉÔûôÔûôÔûêÔûôÔûä ÔûÇÔûÉ ÔûÇÔûÇÔûôÔûêÔûêÔûêÔûêÔûäÔûä ÔûäÔûäÔûêÔûêÔûêÔûêÔûôÔûÇÔûÇ ÔûîÔûÇ ÔûäÔûôÔûêÔûôÔûôÔûî ÔûæÔûôÔûôÔûÇÔûÆÔûÇÔûêÔûäÔûäÔûæÔûÉ 01010000 Ôûá ÔûÇÔûÇÔûÇÔûÇÔûÇÔûÇÔûÇÔûÇÔûÇÔûÇÔûÇ Ôûá 01001111 ÔûîÔûæÔûäÔûäÔûêÔûÇÔûÆÔûÇÔûôÔûôÔûæ ÔûæÔûîÔûÇÔûôÔûäÔûôÔûêÔûêÔûêÔûêÔûêÔûêÔûäÔûäÔûäÔûä ÔûôÔûæ ÔûæÔûô ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûæÔûî ÔûÇÔûÇÔûÇÔûôÔûôÔûôÔûêÔûêÔûêÔûêÔûêÔûêÔûêÔûêÔûêÔûäÔûáÔûäÔûäÔûäÔûÆÔûæ 01110011 ÔûæÔûÆÔûäÔûäÔûäÔûáÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûäÔûôÔûä ÔûäÔûôÔûÇÔûÇ ÔûÇÔûÇÔûÇÔûÇÔûÇÔûÇÔûôÔûôÔûôÔûêÔûêÔûÇÔûêÔûêÔûêÔûêÔûêÔûäÔûäÔûäÔûä ÔûäÔûäÔûäÔûäÔûêÔûêÔûêÔûêÔûêÔûÇÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûÇÔûæ ÔûôÔûÇ ÔûÇ ÔûÇÔûÇÔûÇÔûÇÔûôÔûäÔûäÔûäÔûäÔûäÔûäÔûîÔûÉÔûêÔûÇÔûÇÔûÇÔûôÔûôÔûêÔûêÔûêÔûêÔûêÔûêÔûêÔûôÔûôÔûÇÔûÇÔûÇÔûêÔûîÔûÉÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûÉÔûî ÔûæÔûÆÔûôÔûôÔûäÔûÇÔûäÔûäÔûäÔûôÔûôÔûêÔûÇÔûÇÔûÇÔûÇÔûÇÔûÇÔûÇÔûÇÔûÇÔûêÔûôÔûôÔûäÔûäÔûäÔûÇÔûäÔûôÔûôÔûÆÔûæ ÔûÉÔûî Ôûä ÔûäÔûäÔûêÔûêÔûôÔûÇÔûÇÔûÇÔûäÔûä ÔûäÔûäÔûÇÔûÇÔûÇÔûôÔûêÔûêÔûäÔûä Ôûä ÔûäÔûêÔûôÔûÇÔûÇÔûî ÔûäÔûÇ ÔûÉÔûÇÔûä ÔûäÔûÇÔûÉ ÔûÇÔûä ÔûÉÔûÇÔûÇÔûôÔûêÔûä Ôûá ÔûÇ ÔûäÔûäÔûôÔûÇÔûæÔûÉ Ôûá ÔûÉÔûî Ôûô ÔûÉÔûî Ôûá ÔûîÔûæÔûÇÔûôÔûäÔûä ÔûÇ Ôûá ÔûäÔûÇ ÔûêÔûêÔûôÔûÆ Ôûä ÔûáÔûÇ ÔûäÔûäÔûêÔûäÔûä ÔûÇÔûá Ôûä ÔûÆÔûôÔûêÔûê ÔûÇÔûä ÔûÇÔûä Ôûä ÔûôÔûÇÔûô Ôûä ÔûäÔûÇ ÔûäÔûä Ôûä ÔûÇ ÔûÇ Ôûä ÔûäÔûä ÔûÇÔûÇÔûäÔûäÔûÉÔûî ( P s O ) ÔûÉÔûîÔûäÔûäÔûÇÔûÇ ÔûäÔûôÔûä ÔûÉÔûêÔûôÔûä ÔûäÔûôÔûêÔûî ÔûäÔûôÔûä ÔûÉÔûÇ ÔûäÔûôÔûêÔûôÔûôÔûî ÔûÉÔûôÔûôÔûêÔûôÔûä ÔûîÔûÇ ÔûÉÔûæÔûäÔûäÔûêÔûÇÔûÆÔûÇÔûôÔûôÔûæ ÔûæÔûôÔûôÔûÇÔûÆÔûÇÔûêÔûäÔûäÔûæÔûî ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûæÔûîÔûÇÔûôÔûäÔûôÔûêÔûêÔûêÔûêÔûêÔûêÔûäÔûäÔûäÔûä ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûæÔûî ÔûÇÔûÇÔûÇÔûôÔûôÔûôÔûêÔûêÔûêÔûêÔûêÔûêÔûêÔûêÔûêÔûäÔûäÔûäÔûäÔûä ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûäÔûôÔûä ÔûäÔûôÔûÇÔûÇ ÔûÇÔûÇÔûÇÔûÇÔûÇÔûÇÔûôÔûôÔûôÔûêÔûêÔûêÔûêÔûêÔûêÔûêÔûêÔûäÔûäÔûäÔûäÔûä ÔûÉÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûÇ ÔûÇ ÔûôÔûÇ ÔûÇ ÔûÇÔûÇÔûÇÔûÇÔûôÔûäÔûäÔûäÔûäÔûäÔûäÔûä ÔûÇÔûÇÔûÇÔûÇÔûÇÔûôÔûôÔûêÔûêÔûî ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉÔûî ÔûæÔûÆÔûôÔûôÔûêÔûêÔûÇ ÔûäÔûäÔûôÔûêÔûÇÔûÇÔûÇ Ôûî ÔûÇÔûÇÔûôÔûä ÔûÇÔûêÔûÆ Ôûä Ôûä ÔûÆÔûêÔûÇ ÔûäÔûôÔûÇÔûÇ ÔûÉ Ôûê ÔûÇÔûê ÔûÉÔûîÔûæ ÔûæÔûÉÔûî ÔûêÔûÇ Ôûê ÔûêÔûô ÔûäÔûôÔûä ÔûÉÔûî Ôûæ .. .: :: Pro salute omnium! :: :. .. Ôûæ ÔûÉÔûî ÔûôÔûê ÔûêÔûô ÔûÇ ÔûôÔûê ÔûêÔûô ÔûäÔûôÔûä ..is proud to present.. ÔûôÔûê ÔûêÔûô ÔûÇ Ôòö Ôòù ÔûôÔûê ÔûêÔûô ÔûôÔûê ÔûêÔûô Conjuring.2.German.BDRip.LD.German.x264-PsO ÔûôÔûê ÔûêÔûô ÔûôÔûê Ôûê iMDB: http://www.imdb.com/title/tt3065204/ ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûáÔûÇ Ôûä ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô Ôòö Info: Ôòù ÔûôÔûê ÔûêÔûô ÔûôÔûê ÔûêÔûô GERMAN TiTLE............: :.............Conjuring 2 ÔûôÔûê ÔûêÔûô ORiGiNAL TiTLE..........: :The Conjuring 2: The Enfield PolteÔûôÔûê ÔûêÔûô ÔûôÔûê ÔûêÔûô RELEASE DATE............: :..............27.08.2016 ÔûôÔûê ÔûêÔûô THEATRE DATE............: :..............16.06.2016 ÔûôÔûê ÔûêÔûô ÔûôÔûê ÔûêÔûô ViDEO-SOURCE............: :..................Bluray ÔûôÔûê ÔûêÔûô RESOLUTiON..............: :.................720x300 ÔûôÔûê ÔûêÔûô FORMAT..................: :....................x264 ÔûôÔûê ÔûêÔûô ÔûôÔûê ÔûêÔûô AUDiO-SOURCE............: :.......DE AC3 Line (OWN) ÔûôÔûê ÔûêÔûô SUBS....................: :........................ ÔûôÔûê ÔûêÔûô ÔûôÔûê ÔûêÔûô SiZE....................: :..................800 MB ÔûôÔûê ÔûêÔûô ÔûôÔûê ÔûêÔûô RUNTiME.................: :.............135 Minuten ÔûôÔûê Ôûê GENRE...................: :Horror, Mystery, Thrille ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûáÔûÇ Ôûä ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô Ôòö Plot: Ôòù ÔûôÔûê ÔûêÔûô ÔûôÔûê ÔûêÔûô In The Conjuring 2 verlassen die angesehenen amerikanischen ÔûôÔûê ÔûêÔûô Daemonologen Ed Warren (Patrick Wilson) und Lorraine Warren ÔûôÔûê ÔûêÔûô (Vera Farmiga) ihr Heimatland, um in Grossbritannien einen ÔûôÔûê ÔûêÔûô Fall zu untersuchen. Peggy Hodgson und ihre vier Kinder ÔûôÔûê ÔûêÔûô Margaret, Janet, Johnny und Billy werden im Dorf Brimsdown ÔûôÔûê ÔûêÔûô angeblich von einem Poltergeist heimgesucht. Ed und Lorraine ÔûôÔûê ÔûêÔûô befuerchten jedoch, dass es sich dabei um mehr handeln ÔûôÔûê ÔûêÔûô koennte ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô ÔûôÔûê Ôûê ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûáÔûÇ Ôûä ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô Ôòö Notes: Ôòù ÔûôÔûê ÔûêÔûô ÔûôÔûê ÔûêÔûô remaining: 264 ÔûôÔûê ÔûêÔûô ÔûôÔûê Ôûê ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûÉÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûê ÔûôÔûä ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇÔûôÔûêÔûêÔûêÔûê ÔûêÔûêÔûÇ ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûêÔûêÔûêÔûêÔûêÔûô ÔûáÔûÇ Ôûê Ôûê ÔûêÔûô ÔûÉÔûôÔûÇ ÔûÇÔûêÔûî ÔûäÔûäÔûÇ ÔûäÔûäÔûäÔûäÔûäÔûäÔûäÔûä ÔûÉ ÔûêÔûô ÔûÇ ÔûÇ ÔûäÔûäÔûäÔûäÔûäÔûäÔûôÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûäÔûäÔûäÔûäÔûä ÔûêÔûô ÔûäÔûäÔûäÔûäÔûäÔûôÔûêÔûêÔûêÔûêÔûôÔûôÔûÇÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûäÔûäÔûôÔûÇÔûÇÔûÇÔûÇÔûÇÔûÇÔûÇÔûÇÔûÇ ÔûêÔûô ÔûäÔûäÔûäÔûäÔûôÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇÔûÇÔûÇ ÔûêÔûô ÔûäÔûäÔûäÔûôÔûêÔûêÔûôÔûôÔûÇÔûÇÔûÇÔûÇ ÔûäÔûäÔûäÔûäÔûäÔûôÔûÇÔûÇÔûÇÔûÇÔûÇ ÔûêÔûô ÔûäÔûäÔûäÔûôÔûêÔûôÔûôÔûÇÔûÇÔûÇ ÔûäÔûäÔûäÔûäÔûôÔûÇÔûÇÔûÇÔûÇ ÔûêÔûô ÔûäÔûäÔûäÔûêÔûôÔûôÔûÇÔûÇÔûÇ ÔûäÔûäÔûäÔûôÔûÇÔûÇÔûÇ ÔûêÔûô ÔûôÔûôÔûôÔûÇÔûÇ ÔûäÔûäÔûäÔûôÔûÇÔûÇÔûÇ Ôûê ÔûÆÔûÆÔûÇ ÔûäÔûäÔûÇÔûÇ ÔûêÔûô Ôûá Ôûê Ôûî
Du hast Fragen? Besuche das Forum oder hinterlasse ein Kommentar!
- Fullspeed-Download
Unser Premium-Partner!
- uploaded.net
- share-online.biz
- oboom.com
- uploaded.net
Highspeed-Download
Weitere Downloads zu Conjuring.2.German.BDRip.LD.German.x264-PsO
Keine Kommentare
Für den Download sind leider noch keine Kommentare vorhanden. Sei der Erste!

robotstxt: allowed

filter: keep


text:
Ebraiximo
L'Ebraiximo (יהדות) o l'è a religion do pòpolo ebraico òu giudeo, bazâ insci scrîti da Torah, o sêu libbro sacro.
A l'è stæta a primma religion monoteìstica documentâ, sviluppâ primma de l'anno 1000 a.C. tra i pòpoli cananei, òu tra quelli foestê scciâvi in Egitto.
Insemme ao Crestianeximo, l'Islamiximo e a fede Bahá'í, l'Ebraiximo o va clascificòu comme religion abramitica, saiéiva a dî, quelle che reconóscian Abrammo comme pârte da sêu stöja sacra.
O se pêu dî ch'a segge difûza in tùtto o mondo fin da-a disperxon di ebrei iniçiâ inti tenpi de l'Impero Roman.


text:
Dermatite atopica
A Dermatite atopica a l' è unna mouttia da pelle. A se presenta in te soggetti che han avüo manifestasioin allergiche (o che vegnan da unna famiggia in te a quale seggen stæte presenti manifestasioin allergiche). L' elemento allergico o no l' è l' ünico a determinä a mouttia, essendo associou anche con cause ambientali (clima, prodotti chimici) e psicologiche. E ghiandole sebacee e sudoripare funsionen meno de o normale. In te o neonato e in te l' adülto e localizzasioin d'a dermatite atopica son differenti; i scintomi invece son i meximi (brigue e dermangiöia). Normalmente l' esordio in te i figgiö o se ha verso i 3-4 meixi de etæ, con a formasion de briguette vescicoloze e ümmie in sce a faccia e sotta ai cavelli; no l' è interessou a zona intorno ä bocca. Viceversa a zona periorale e i lerfi son interessæ in te i caxi de dermatite atopica che se presentan in te l' adolescente e in te l' adülto. In te questi ürtimi caxi a pelle a se presenta secca, sciüta, assottigiä e con spaccatüe (ragadi); in te a fase acüta però a diventa essudante. In te i figgiö l' è façile asciste ä guarigion spontanea con o tempo.
Scinonimi[Càngia | modifica wikitesto]
Questa patologia a l' è dita anche eczema atopico o neurodermite.


text:
Ildegarda de Bingen
Ildegarda de Bingen (lat. Hildegarda, Bermeshein 1098 - presso Bingen 1179), mistega beneitiña e santa, se festezza o 17 settembre.
Intrâ a œutt'anni inta badia de Disibodenberg, into 1136 a preize a direçion da comunitæ, trasferia ciu tardi (1147-50) into monestê da lê fondao presso Bingen. A fondò da pœu (1165), comme filiâ, un âtro monestê a Eibingen e a fu ben attiva in favô da Gexa e do clero, specce inta Germania meridionâ.
A so esperiença mistega a l'è descrita in particolâ into Liber scivias (sci vias lucis "conosci e vie da luxe", di anni 1141-51); di atre so importante œuvie de edificaçion religiosa son o Liber vitæ meitorum (1159-64) e o Liber divinorum operum (1164-70).
Inte so œuvie (che, donna de modesta cortua, a dettava a di segretai e corettoî), son noteivi ascì i motivi cosmologichi inte l'ambito de una interpretaçion allegorego-scimbolica do mondo fixico e do corpo uman.
Gh'emmo de lê ascì de poexie, di canti, benben de lettie e un'aotobiografia da quæ n'aresta di frammenti.


text:
1Sö rá cjagö texe c'o dya mama Mizhocjimi na s'o. Na ngue e Jesucristo o 'ñevgueji libre, nguec'ua dya cja mandazüji c'o o̱ ley Mizhocjimi c'o o dyopjü e Moisés. Y na yeje, pjëtscö apóstole. Ró janda e Jesús c'ín Jmugöji. Y 'ma ró pëpcjö a ndetsc'eji, i̱ 'ñench'e in mün'c'eji c'ü. 2Bübü c'o mama c'ü dya rí apóstolegö. Pero nu'tsc'eji i̱ṉ pãrãgueji c'ü rí apóstolegö. Na ngueje bübütsc'eji dya in mün'c'eji c'ín Jmuji, na ngue ró zo'c'öji. 3Ngue nu rí xicö c'o cjacö t'önü pje pjëtsco. 4Nutscöjme rí apóstolejme, rí pë'sc'öjme derecho c'ü ra dyacöjme yo cjuarma c'ü rá sijme. 5E Pedro 'ñe c'o nu cjuarma e Jesucristo c'ín Jmuji 'ñe c'o 'ñaja apóstole, 'ma nzhodü ga zopjüji yo nte, sidyiji o̱ suji c'o xo creo e Jesucristo. Natscö 'ma ri 'ñegö mi su'u, ¿cjo dya xo ro pë'sc'ö derecho ro dyocjöbe c'ü? 6¿Cjo i̱ṉ cjijñiji nguextjo c'o 'ñaja apóstole c'o pë's'i derecho ra ch'unü c'ü ra ziji? Pe i̱ṉ cjijñiji ni jyodü rá pëpjigö ngue c'ua rá töt'ü c'ü rá sigö; xo 'ñe e Bernabé, ra pëpji para ra chöt'ü c'ü ra zi. 7Rí önnc'üji, ¿cjo bübü 'na tropa c'ü ni jyodü ra gastotsjë o̱ merio ra ndõmü c'ü ra zi, 'ñe c'ü ra jye? Iyö, dya bübü. Y c'o cant'a o uva, ¿cjo dya xo sö ra ziji c'o ri quis'i? Jã, sö ra ziji. C'o c'as'ü o ndënchjürü, ¿cjo dya sö ra ziji c'ü o̱ lechi c'o? Jã, xo sö ra ziji. 8¿Cjo nguextjo rí mangö c'ua ja ga tsja yo nte? Iyö, xo mama ga cjanu yo o̱ mandamiento Mizhocjimi. 9C'o o̱ mandamiento Mizhocjimi c'o o dyopjü e Moisés, t'opjü a cjava c'o: “'Ma ra yödü o ndëxü c'o in nzhünüji, dya pje rí jñu'tp'üji a ne c'o; jyëziji ra ñõnüji.” C'ü vi mama a cjanu Mizhocjimi, dya ngue c'ü me s'iya o nzhünü. 10C'e jña je vi t'opjü por nutscöji rí nteji, ngue c'ua rá pãrãgöji, c'ü huajma ni jyodü ra ch'unü o ndëxü c'o ra mbedye cja c'e juajma. Xo 'ñetjo c'ü tagü o ndëxü. Nguec'ua 'ma cja huajmatjo, o 'ma ya tagü, ixta jñunt'ü o̱ mü'bü c'ü ra ch'unü c'o ndëxü. 11Ró xi'tsc'öji o̱ jña Mizhocjimi. ¿Cjo me rí sögueji na jyü rgui pjöxcö c'o i̱ṉ pë'sc'eji? 12C'o 'ñaja xöpüte, mamaji pë's'iji derecho ra dyö'tc'ügueji; nazgö, ¿cjo dya xenda rí pë'sc'ö derecho rá ö'tc'ö? Pero dya pje rí ö'tc'ö. C'ü rí cjagö, rí huanta texe 'ma pje c'o bëtsi, ngue c'ua ra sö rá zopjü na puncjü o nte, ra dyäräji c'e jña c'ü mama ja ga cja e Cristo. 13¿Cjo dya i̱ṉ pãrãgueji, c'o pëpji cja c'ü o̱ templo c'o ín menzumüjme a Israel, si'iji c'o pje bübü cja c'e templo? Anguezeji pëpjiji cja c'e arta, nguec'ua ga zipiji c'o o̱ ts'ingue c'o animale c'o pö'tp'üji Mizhocjimi nu. 14Je xo ga cjatjonu va manda c'ín Jmugöji, nu c'o zopjü yo nte ga xipjiji ja rgá sö ra jogü o̱ mü'büji, ni jyodü ra ch'unü c'ü ra ziji, na ngue xipjiji o̱ jña Mizhocjimi. 15Pero nutscö, dya xo rí örügö c'ü rá sigö, 'ñe c'ü rá jegö. Dya xo ngue c'ü rgá pen'c'öji ne carta, c'ü pje rí dyacöji. Na ngue c'ü dya rgá örügö, ngue c'ü rgá mäcjö c'ü. Nguec'ua xenda na jo c'ü dya rá örügö, zö ro tũgö o tjijmi. 16Rí zopcjö yo nte rí xipjiji ja rgá sö ra 'ñemeji libre cja c'o na s'o. Pero dya ra sö rá cjapütsjë na nojo. Na ngueje pë'sc'ü rá zopjüji a cjanu. 'Ma jiyö, juentscö ra jñüncö ngüenda 'ma Mizhocjimi. 17Dya nguezgö ró juanncjötsjë ne bëpji nu rgá zopjü yo nte. Ma rva cjanu, ro ngõtcüji 'ma. Pero o ch'acö ne bëpji; nguec'ua rá cjagö zö dya ró juajnü. 18¿Pje ra ts'õtcö 'ma cja ne xoñijõmü? Ojtjo, dya pje ra ts'õtcö. Pero rí mäcjö na ngueje dya pje rí cobragö yo nte, 'ma rí xipjiji ja rgá sö ra jogü o̱ mü'büji. Dya pje rí örügö, zö xi rí pë'sc'ö derecho ra dyacöji. 19Zö dya ngue o̱ mbëpjizü ne rí 'na nte, pero rí pjös'ügö texe yo nte, ngue c'ua c'o dya be ench'e o̱ mü'bü e Cristo, ra 'ñench'e o̱ mü'büji na puncjüji. 20'Ma rí bübügö cja c'o ín menzumüjme a Israel, rí cjagö nza cja anguezeji ngue c'ua ra 'ñench'e o̱ mü'büji e Cristo. Dya cja rí sũpcö c'o o̱ ley Mizhocjimi c'o o dyopjü e Moisés, pero 'ma rí cãrãgöjme c'o me sũpü c'o ley, rí cjagö c'ü mama c'o ley, nza cja c'ü me xo ri sũpügö, ngue c'ua c'o me sũpü c'o ley ra dyätpäji o̱ jña e Cristo. 21'Ma rí bübügö cja c'o dya tjë c'o ley, rí cjagö nza cja c'ü dya ri mandazü c'o ley, ngue c'ua xo rá tõjõ c'o dya tjë c'o ley, ra 'ñejmeji e Cristo. Dya ngue c'ü dya mandazü Mizhocjimi, pero ngue c'ü o̱ jña e Cristo c'ü rí ätägö dya. 22Cãrã o nte c'o cjijñi c'ü bübü o jñõnü c'ü dya sö ra ziji. 'Ma rí bübügö co anguezeji, rí cjagö nza cja anguezeji, dya xo rí sigö c'o jñõnü. Rí cjagö a cjanu, ngue c'ua rá tõjõgö c'o, ra 'ñench'e o̱ mü'büji e Jesucristo. Texe cja yo nte, rí cjagö nza cja anguezeji. Rí cjagö texe, ngue c'ua ra bübü c'o ra 'ñejme, ra jogü o̱ mü'büji. 23Texe nde rí cjagö yo, ngue c'ua xe rrã puncjü o nte c'o ra creo yo jña yo rí xipjiji c'ü ja rgá 'ñemeji libre cja c'o na s'o. Y ngue c'ua xo 'ñezgö xo ra mböxcö yo jña yo. 24I̱ṉ pãrãgueji cja 'na carrera, cjaji carrera texeji. Pero 'natjo c'ü ra ndõjõ, y ngue c'ü ra ch'unü c'e listón c'ü. Je xo rga cjatsc'eji nu, rí tsjacjuanaji rgui dyätäji Mizhocjimi, ngue c'ua ra ch'a'c'eji c'o me na jo. 25C'o eñe pje nde ma t'eñe, jëziji texe c'o dya ni jyodü ra ziji, 'ñe c'o pje ra tsjaji, ngue c'ua ra sö ra ndõji. Maco ts'i ni tjeze c'ü ra ch'unüji 'ma ra ndõji. Pero nutscöji, c'ü ra dyacöji Mizhocjimi, nunca ra tjeze c'ü. 26Nutscö, dya nza cjazgö c'ü ri cja carrera c'ü dya ri pãrã ja ra zät'ä. Dya xo nza cjazgö boxeador c'ü me ri c'uana a dyë, pero dya ri sürü ra yabü c'ü 'naja. 27Rí pjörütsjë ja rgá minc'ö, ngue c'ua dya rá cjagö c'o na s'o c'o ne ín cuerpogö. 'Ma jiyö, ra ch'ötcö c'ü dya rvá ätcö na jo Mizhocjimi; zö rvá zopcjö na puncjü o nte.
Copyright
Learn More


text:
Popularne rymy do
zycie
mnie
inie
czas
jest
dzień
zawsze
ciebie
wszystko
świecie
świat
życia
wiele
się
będzie
oczy
siebie
razem
serce
serca
chwilę
domu
słowa
urodziny
Tobie
marzenia
lat
świata
rana
miłości
Rymy do kołysce
Ajnosce, Alasce, albinosce, amofosce, Anglosasce, apresce, arabesce, Athabasce, balasce, bandosce, Barbadosce, Bejsce, bergamasce, beztrosce, brudasce, Brzosce, Brzósce, burlesce, burnusce, Chakasce, Chałchasce, chytrusce, cognosce, Czeremisce, czerkiesce, Czerkiesce, desce, Desce, diakonisce, drasce, dwugłosce, dysce, dzikusce, eskimosce, Eskimosce, Etrusce, fasce, Franczesce, futuresce, garbusce, Gąsce, gąsce, girlasce, głosce, głuptasce, golasce, Gosce, grotesce, grubasce, Grysce, hanysce, hindusce, Hindusce, hipisce, hippisce, Hłasce, Hondurasce, humoresce, hurysce, Indusce, Inkasce, jankesce, Jankesce, juhasce, karakasce, kiełbasce, kiesce, klarysce, klęsce, Klosce, Klusce, klusce, kolasce, kołysce, komandosce, konwersce, Krakusce, krakusce, krasce, kresce, krysce, krzesce, Kuropiesce, Kusce, lasce, Latynosce, lizesce, lizusce, Losce, łasce, łusce, łysce, makabresce, Małopolsce, Małysce, Maorysce, marasce, masce, mauresce, mecenasce, Metysce, miejsce, misce, missce, moresce, morysce, nagusce, Nebrasce, nerwusce, nesce, Nesce, niełasce, niesnasce, niosce, nitrofosce, nysce, odalisce, Okrasce, opasce, Papuasce, Paunisce, pedantesce, pełnogłosce, pergamesce, perkołysce, picaresce, piegusce, pikaresce, pinesce, piusce, plisce, podpasce, pogłosce, Polsce, potrząsce, półmasce, prasce, prezesce, princesce, Prusce, prymusce, przekąsce, przenosce, przepasce, przepisce, przypisce, puttanesce, ramonesce, raptusce, redysce, rozpisce, rusce, rysce, rzęsce, samogłosce, siatkokresce, Skansce, skotopasce, sodalisce, soldatesce, sołtysce, spółgłosce, suchołusce, szajbusce, Teresce, Tosce, tresce, trosce, trójgłosce, trzasce, trząsce, urwisce, wicemissce, Wielkopolsce, wiosce, wypisce, wyprasce, zakąsce, zakwasce, zapasce, zapisce, zaprasce, zatrzasce, zawiasce, zgłosce, zgrywusce, Zulusce


text:
Release: Angry.Birds-Der.Film.WEBRip.LD.German.x264-PsO
´++ ÔûêÔûä ÔûÇÔûôÔûêÔûäÔûä ÔûÇÔûÇÔûôÔûôÔûêÔûäÔûäÔûäÔûäÔûä ÔûÇÔûÇÔûêÔûêÔûêÔûêÔûêÔûêÔûêÔûäÔûäÔûäÔûäÔûä ÔûêÔûêÔûêÔûêÔûî ÔûÇÔûÇÔûêÔûêÔûêÔûêÔûôÔûäÔûä ÔûêÔûêÔûêÔûêÔûî ÔûäÔûäÔûÇÔûêÔûêÔûêÔûêÔûä ÔûÇ Ôûä ÔûÉÔûêÔûêÔûêÔûê ÔûÉÔûôÔûî ÔûÉÔûêÔûêÔûêÔûê ÔûÉÔûî ÔûÇ Ôûä ÔûÉÔûêÔûêÔûêÔûê ÔûäÔûôÔûê ÔûêÔûêÔûêÔûêÔûî ÔûäÔûäÔûêÔûÇ ÔûÉÔûî ÔûêÔûêÔûêÔûêÔûîÔûäÔûêÔûôÔûôÔûÇ ÔûÉÔûêÔûêÔûêÔûô ÔûäÔûäÔûêÔûêÔûêÔûô ÔûäÔûäÔûêÔûÇ ÔûêÔûêÔûêÔûêÔûîÔûÇÔûÇ ÔûäÔûêÔûêÔûêÔûôÔûÇÔûäÔûäÔûôÔûêÔûêÔûêÔûêÔûÇÔûÇ ÔûäÔûäÔûêÔûêÔûêÔûô ÔûÇÔûäÔûäÔûäÔûä ÔûÉÔûêÔûêÔûêÔûê ÔûäÔûäÔûêÔûêÔûôÔûÇÔûÇÔûÇ ÔûôÔûêÔûêÔûêÔûêÔûÇ ÔûäÔûäÔûôÔûêÔûêÔûêÔûêÔûÇÔûÇ ÔûÇÔûÇÔûêÔûêÔûêÔûêÔûêÔûäÔûä ÔûÉÔûêÔûêÔûêÔûêÔûÇÔûÇÔûÇÔûÇ ÔûÉÔûôÔûêÔûêÔûêÔûî ÔûôÔûêÔûêÔûêÔûêÔûÇ ÔûÇÔûêÔûêÔûêÔûêÔûô ÔûêÔûêÔûêÔûêÔûî ÔûêÔûôÔûôÔûêÔûê ÔûÉÔûôÔûêÔûêÔûêÔûî ÔûÇ ÔûæÔûæÔûôÔûä ÔûÉÔûêÔûêÔûêÔûêÔûî ÔûêÔûêÔûêÔûêÔûî ÔûÉÔûôÔûôÔûêÔûêÔûî ÔûêÔûôÔûôÔûêÔûê ÔûÉÔûî ÔûæÔûæÔûÆÔûôÔûê ÔûêÔûêÔûêÔûêÔûê ÔûÉÔûêÔûêÔûêÔûê ÔûêÔûôÔûôÔûêÔûêÔûä ÔûÉÔûôÔûôÔûêÔûêÔûî ÔûôÔûä ÔûæÔûÆÔûôÔûôÔûêÔûî ÔûÉÔûêÔûêÔûêÔûêÔûî ÔûôÔûÉÔûêÔûêÔûêÔûêÔûî ÔûÇÔûÇÔûôÔûêÔûêÔûêÔûêÔûäÔûä ÔûêÔûôÔûôÔûêÔûêÔûä ÔûÇÔûôÔûæÔûÆÔûôÔûôÔûÇÔûÇ ÔûäÔûêÔûêÔûêÔûêÔûê ÔûäÔûäÔûêÔûêÔûêÔûÇÔûÇÔûÇÔûÇ ÔûÇÔûÇÔûÇÔûêÔûêÔûêÔûêÔûäÔûäÔûä ÔûÇÔûÇÔûôÔûêÔûêÔûêÔûêÔûäÔûä ÔûäÔûäÔûêÔûêÔûêÔûêÔûôÔûÇÔûÇ ÔûäÔûäÔûôÔûêÔûêÔûêÔûêÔûÇÔûÇ ÔûÇÔûÇÔûêÔûêÔûêÔûêÔûêÔûäÔûä ÔûÇÔûÇÔûÇÔûÇÔûÇÔûäÔûÇÔûÇÔûÇÔûÇÔûÇÔûÇ ÔûôÔûêÔûêÔûêÔûêÔûÇ ÔûÇÔûêÔûêÔûêÔûêÔûô ÔûÉÔûôÔûêÔûêÔûêÔûî ÔûÇ ÔûæÔûæÔûôÔûäÔûÉÔûêÔûêÔûêÔûêÔûî Ôûä ÔûäÔûä ÔûêÔûôÔûôÔûêÔûê ÔûÉÔûî ÔûæÔûæÔûÆÔûôÔûê ÔûêÔûêÔûêÔûêÔûê ÔûäÔûä Ôûä ÔûÉÔûîÔûäÔûäÔûÇÔûÇ ÔûÉÔûôÔûôÔûêÔûêÔûî ÔûôÔûä ÔûæÔûÆÔûôÔûôÔûêÔûîÔûÉÔûêÔûêÔûêÔûêÔûî ÔûÇÔûÇÔûäÔûäÔûÉÔûî ÔûäÔûôÔûêÔûî ÔûäÔûôÔûä ÔûêÔûôÔûôÔûêÔûêÔûä ÔûÇÔûôÔûæÔûÆÔûôÔûôÔûÇÔûÇ ÔûäÔûêÔûêÔûêÔûêÔûê ÔûäÔûôÔûä ÔûÉÔûêÔûôÔûä ÔûÉÔûôÔûôÔûêÔûôÔûä ÔûÇÔûÉ ÔûÇÔûÇÔûôÔûêÔûêÔûêÔûêÔûäÔûä ÔûäÔûäÔûêÔûêÔûêÔûêÔûôÔûÇÔûÇ ÔûîÔûÇ ÔûäÔûôÔûêÔûôÔûôÔûî ÔûæÔûôÔûôÔûÇÔûÆÔûÇÔûêÔûäÔûäÔûæÔûÉ Ôûá ÔûÇÔûÇÔûÇÔûÇÔûÇÔûÇÔûÇÔûÇÔûÇÔûÇÔûÇ Ôûá ÔûîÔûæÔûäÔûäÔûêÔûÇÔûÆÔûÇÔûôÔûôÔûæ ÔûæÔûîÔûÇÔûôÔûäÔûôÔûêÔûêÔûêÔûêÔûêÔûêÔûäÔûäÔûäÔûä ÔûôÔûæ ÔûæÔûô ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûæÔûî ÔûÇÔûÇÔûÇÔûôÔûôÔûôÔûêÔûêÔûêÔûêÔûêÔûêÔûêÔûêÔûêÔûäÔûáÔûäÔûäÔûäÔûÆÔûæ ÔûæÔûÆÔûäÔûäÔûäÔûáÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûäÔûôÔûä ÔûäÔûôÔûÇÔûÇ ÔûÇÔûÇÔûÇÔûÇÔûÇÔûÇÔûôÔûôÔûôÔûêÔûêÔûÇÔûêÔûêÔûêÔûêÔûêÔûäÔûäÔûäÔûä ÔûäÔûäÔûäÔûäÔûêÔûêÔûêÔûêÔûêÔûÇÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûÇÔûæ ÔûôÔûÇ ÔûÇ ÔûÇÔûÇÔûÇÔûÇÔûôÔûäÔûäÔûäÔûäÔûäÔûäÔûîÔûÉÔûêÔûÇÔûÇÔûÇÔûôÔûôÔûêÔûêÔûêÔûêÔûêÔûêÔûêÔûôÔûôÔûÇÔûÇÔûÇÔûêÔûîÔûÉÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûÉÔûî ÔûæÔûÆÔûôÔûôÔûäÔûÇÔûäÔûäÔûäÔûôÔûôÔûêÔûÇÔûÇÔûÇÔûÇÔûÇÔûÇÔûÇÔûÇÔûÇÔûêÔûôÔûôÔûäÔûäÔûäÔûÇÔûäÔûôÔûôÔûÆÔûæ ÔûÉÔûî Ôûä ÔûäÔûäÔûêÔûêÔûôÔûÇÔûÇÔûÇÔûäÔûä ÔûäÔûäÔûÇÔûÇÔûÇÔûôÔûêÔûêÔûäÔûä Ôûä ÔûäÔûêÔûôÔûÇÔûÇÔûî ÔûäÔûÇ ÔûÉÔûÇÔûä ÔûäÔûÇÔûÉ ÔûÇÔûä ÔûÉÔûÇÔûÇÔûôÔûêÔûä Ôûá ÔûÇ ÔûäÔûäÔûôÔûÇÔûæÔûÉ Ôûá ÔûÉÔûî Ôûô ÔûÉÔûî Ôûá ÔûîÔûæÔûÇÔûôÔûäÔûä ÔûÇ Ôûá ÔûäÔûÇ ÔûêÔûêÔûôÔûÆ Ôûä ÔûáÔûÇ ÔûäÔûäÔûêÔûäÔûä ÔûÇÔûá Ôûä ÔûÆÔûôÔûêÔûê ÔûÇÔûä ÔûÇÔûä Ôûä ÔûôÔûÇÔûô Ôûä ÔûäÔûÇ ÔûäÔûä Ôûä ÔûÇ ÔûÇ Ôûä ÔûäÔûä ÔûÇÔûÇÔûäÔûäÔûÉÔûî ( P s O ) ÔûÉÔûîÔûäÔûäÔûÇÔûÇ ÔûäÔûôÔûä ÔûÉÔûêÔûôÔûä ÔûäÔûôÔûêÔûî ÔûäÔûôÔûä ÔûÉÔûÇ ÔûäÔûôÔûêÔûôÔûôÔûî ÔûÉÔûôÔûôÔûêÔûôÔûä ÔûîÔûÇ ÔûÉÔûæÔûäÔûäÔûêÔûÇÔûÆÔûÇÔûôÔûôÔûæ ÔûæÔûôÔûôÔûÇÔûÆÔûÇÔûêÔûäÔûäÔûæÔûî ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûæÔûîÔûÇÔûôÔûäÔûôÔûêÔûêÔûêÔûêÔûêÔûêÔûäÔûäÔûäÔûä ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûæÔûî ÔûÇÔûÇÔûÇÔûôÔûôÔûôÔûêÔûêÔûêÔûêÔûêÔûêÔûêÔûêÔûêÔûäÔûäÔûäÔûäÔûä ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûäÔûôÔûä ÔûäÔûôÔûÇÔûÇ ÔûÇÔûÇÔûÇÔûÇÔûÇÔûÇÔûôÔûôÔûôÔûêÔûêÔûêÔûêÔûêÔûêÔûêÔûêÔûäÔûäÔûäÔûäÔûä ÔûÉÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûÇ ÔûÇ ÔûôÔûÇ ÔûÇ ÔûÇÔûÇÔûÇÔûÇÔûôÔûäÔûäÔûäÔûäÔûäÔûäÔûä ÔûÇÔûÇÔûÇÔûÇÔûÇÔûôÔûôÔûêÔûêÔûî ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉÔûî ÔûæÔûÆÔûôÔûôÔûêÔûêÔûÇ ÔûäÔûäÔûôÔûêÔûÇÔûÇÔûÇ Ôûî ÔûÇÔûÇÔûôÔûä ÔûÇÔûêÔûÆ Ôûä Ôûä ÔûÆÔûêÔûÇ ÔûäÔûôÔûÇÔûÇ ÔûÉ Ôûê ÔûÇÔûê ÔûÉÔûîÔûæ ÔûæÔûÉÔûî ÔûêÔûÇ Ôûê ÔûêÔûô ÔûäÔûôÔûä ÔûÉÔûî Ôûæ .. .: :: Pro salute omnium! :: :. .. Ôûæ ÔûÉÔûî ÔûôÔûê ÔûêÔûô ÔûÇ ÔûôÔûê ÔûêÔûô ÔûäÔûôÔûä ..is proud to present.. ÔûôÔûê ÔûêÔûô ÔûÇ Ôòö Ôòù ÔûôÔûê ÔûêÔûô ÔûôÔûê ÔûêÔûô Angry.Birds.-.Der.Film.WEBRip.LD.German.x264-PsO ÔûôÔûê ÔûêÔûô ÔûôÔûê Ôûê iMDB: http://www.imdb.com/title/tt1985949/ ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûáÔûÇ Ôûä ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô Ôòö Info: Ôòù ÔûôÔûê ÔûêÔûô ÔûôÔûê ÔûêÔûô GERMAN TiTLE............: :..Angry Birds - Der Film ÔûôÔûê ÔûêÔûô ORiGiNAL TiTLE..........: :.............Angry Birds ÔûôÔûê ÔûêÔûô ÔûôÔûê ÔûêÔûô RELEASE DATE............: :..............21.07.2016 ÔûôÔûê ÔûêÔûô THEATRE DATE............: :..............12.05.2016 ÔûôÔûê ÔûêÔûô ÔûôÔûê ÔûêÔûô ViDEO-SOURCE............: :..................WEBRip ÔûôÔûê ÔûêÔûô RESOLUTiON..............: :.................720x400 ÔûôÔûê ÔûêÔûô FORMAT..................: :....................x264 ÔûôÔûê ÔûêÔûô ÔûôÔûê ÔûêÔûô AUDiO-SOURCE............: :.......DE AC3 Line (OWN) ÔûôÔûê ÔûêÔûô SUBS....................: :........................ ÔûôÔûê ÔûêÔûô ÔûôÔûê ÔûêÔûô SiZE....................: :..................960 MB ÔûôÔûê ÔûêÔûô ÔûôÔûê ÔûêÔûô RUNTiME.................: :..............98 Minuten ÔûôÔûê Ôûê GENRE...................: :.....Animation, Komoedie ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûáÔûÇ Ôûä ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô Ôòö Plot: Ôòù ÔûôÔûê ÔûêÔûô ÔûôÔûê ÔûêÔûô Auf einer idyllisch gelegenen Insel mitten im Ozean wohnen ÔûôÔûê ÔûêÔûô verschiedene bunte Voegel. Sie koennen zwar nicht fliegen, ÔûôÔûê ÔûêÔûô verstehen es aber dennoch, ihr Leben in ihrem ganz ÔûôÔûê ÔûêÔûô persoenlichen Paradies zu geniessen. Nur der unter starken ÔûôÔûê ÔûêÔûô Gemuetsschwankungen leidende Red (Jason Sudeikis) laesst ÔûôÔûê ÔûêÔûô sich gelegentlich zu Wutausbruechen hinreissen, was seine ÔûôÔûê ÔûêÔûô Aussenseiter-Freunde ÔÇô der flinke gelbe Chuck (Josh Gad) und ÔûôÔûê ÔûêÔûô der rundliche, schwarzgefiederte Bomb (Danny McBride) ÔÇô aber ÔûôÔûê ÔûêÔûô hinnehmen koennen, weil jeder von ihnen selbst so seine ÔûôÔûê ÔûêÔûô Fehler hat ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô ÔûôÔûê Ôûê ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûáÔûÇ Ôûä ÔûôÔûê ÔûêÔûô ÔûôÔûê ÔûêÔûô ÔûôÔûê ÔûêÔûô Ôòö Notes: Ôòù ÔûôÔûê ÔûêÔûô ÔûôÔûê ÔûêÔûô remaining: 288 ÔûôÔûê ÔûêÔûô ÔûôÔûê Ôûê ÔûôÔûê Ôûî ÔûôÔûê Ôûá ÔòÜ ÔòØ ÔûôÔûê ÔûÇ ÔûôÔûê ÔûÇÔûä Ôûä ÔûôÔûê ÔûêÔûä ÔûäÔûôÔûî ÔûÉÔûî ÔûäÔûôÔûêÔûä Ôûê ÔûÇÔûôÔûêÔûäÔûä ÔûäÔûêÔûôÔûÇ ÔûÇÔûä ÔûÇÔûÇ ÔûÉ Ôûî ÔûÇÔûÇÔûôÔûôÔûêÔûäÔûäÔûäÔûäÔûä ÔûôÔûÇ ÔûäÔûä Ôûä Ôûê ÔûÇÔûÇÔûÇÔûêÔûêÔûêÔûêÔûêÔûêÔûäÔûäÔûäÔûäÔûä ÔûÇÔûä ÔûÇÔûÇÔûäÔûäÔûÉÔûî ÔûêÔûô Ôûä ÔûÇÔûÇÔûêÔûêÔûêÔûôÔûäÔûä ÔûäÔûôÔûä ÔûÉÔûêÔûôÔûä ÔûêÔûô ÔûÇÔûôÔûÇ ÔûÇÔûÇÔûêÔûêÔûêÔûä Ôûæ ÔûÉÔûÇ ÔûäÔûôÔûêÔûôÔûôÔûî ÔûêÔûô ÔûäÔûôÔûä ÔûÉÔûêÔûêÔûêÔûê Ôûá ÔûÉÔûæ ÔûäÔûäÔûêÔûÇÔûÆÔûÇÔûôÔûôÔûæ ÔûêÔûô ÔûÇ ÔûêÔûêÔûêÔûêÔûî ÔûáÔûôÔûæ ÔûäÔûäÔûäÔûäÔûêÔûêÔûêÔûêÔûêÔûêÔûôÔûäÔûôÔûÇÔûÉÔûæ ÔûêÔûô ÔûÉÔûêÔûêÔûêÔûô ÔûÉÔûÆÔûæ ÔûäÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇ ÔûÉÔûæ ÔûêÔûô ÔûäÔûêÔûêÔûêÔûôÔûÇ ÔûÇ ÔûêÔûôÔûÆÔûæÔûäÔûäÔûä ÔûÇÔûÇ ÔûäÔûäÔûäÔûäÔûêÔûêÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇ ÔûÇÔûÇÔûôÔûä ÔûäÔûôÔûä ÔûêÔûô ÔûäÔûäÔûêÔûêÔûôÔûÇÔûÇ ÔûÉÔûîÔûêÔûÇÔûÇÔûÇ ÔûäÔûäÔûäÔûêÔûêÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇ ÔûÇ ÔûÇÔûô ÔûæÔûÇ ÔûêÔûô ÔûÇÔûÇ ÔûäÔûÇÔûäÔûäÔûäÔûêÔûêÔûêÔûôÔûÇÔûÇÔûÇÔûÇ ÔûÇÔûÇÔûÇÔûêÔûôÔûäÔûä ÔûÇÔûêÔûêÔûôÔûôÔûÆÔûæ ÔûÉÔûî ÔûÉ ÔûêÔûô ÔûÉÔûô ÔûäÔûäÔûêÔûêÔûôÔûÇÔûÇÔûÇÔûäÔûä ÔûÉÔûÇÔûÇÔûôÔûä ÔûÇÔûêÔûÆ Ôûä Ôûê ÔûêÔûô ÔûäÔûê ÔûôÔûä ÔûäÔûêÔûôÔûÇÔûÇ ÔûÇÔûä ÔûÉ ÔûÇÔûê ÔûÉÔûîÔûæ ÔûôÔûê ÔûêÔûô ÔûÇÔûôÔûêÔûêÔûêÔûê ÔûêÔûêÔûÇ ÔûÇ ÔûÉÔûî Ôûá ÔûÉÔûî Ôûæ ÔûôÔûê ÔûêÔûô ÔûêÔûêÔûêÔûêÔûêÔûô ÔûáÔûÇ Ôûê Ôûê ÔûêÔûô ÔûÉÔûôÔûÇ ÔûÇÔûêÔûî ÔûäÔûäÔûÇ ÔûäÔûäÔûäÔûäÔûäÔûäÔûäÔûä ÔûÉ ÔûêÔûô ÔûÇ ÔûÇ ÔûäÔûäÔûäÔûäÔûäÔûäÔûôÔûêÔûêÔûêÔûêÔûêÔûêÔûôÔûôÔûôÔûÇÔûÇÔûÇÔûÇÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûäÔûäÔûäÔûäÔûä ÔûêÔûô ÔûäÔûäÔûäÔûäÔûäÔûôÔûêÔûêÔûêÔûêÔûôÔûôÔûÇÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûäÔûäÔûôÔûÇÔûÇÔûÇÔûÇÔûÇÔûÇÔûÇÔûÇÔûÇ ÔûêÔûô ÔûäÔûäÔûäÔûäÔûôÔûêÔûêÔûêÔûôÔûôÔûÇÔûÇÔûÇÔûÇÔûÇ ÔûäÔûäÔûäÔûäÔûäÔûäÔûôÔûÇÔûÇÔûÇÔûÇÔûÇÔûÇ ÔûêÔûô ÔûäÔûäÔûäÔûôÔûêÔûêÔûôÔûôÔûÇÔûÇÔûÇÔûÇ ÔûäÔûäÔûäÔûäÔûäÔûôÔûÇÔûÇÔûÇÔûÇÔûÇ ÔûêÔûô ÔûäÔûäÔûäÔûôÔûêÔûôÔûôÔûÇÔûÇÔûÇ ÔûäÔûäÔûäÔûäÔûôÔûÇÔûÇÔûÇÔûÇ ÔûêÔûô ÔûäÔûäÔûäÔûêÔûôÔûôÔûÇÔûÇÔûÇ ÔûäÔûäÔûäÔûôÔûÇÔûÇÔûÇ ÔûêÔûô ÔûôÔûôÔûôÔûÇÔûÇ ÔûäÔûäÔûäÔûôÔûÇÔûÇÔûÇ Ôûê ÔûÆÔûÆÔûÇ ÔûäÔûäÔûÇÔûÇ ÔûêÔûô Ôûá Ôûê Ôûî
Du hast Fragen? Besuche das Forum oder hinterlasse ein Kommentar!
- Fullspeed-Download
Unser Premium-Partner!
- uploaded.net
- share-online.biz
- oboom.com
- uploaded.net
Highspeed-Download
Keine Kommentare
Für den Download sind leider noch keine Kommentare vorhanden. Sei der Erste!


text:
1O mama c'ua e Agripa o xipji e Pablo: ―Sö rí ñague; rí da'c'ü sjëtsi. Nuc'ua e Pablo o c'uã's'ã o̱ dyë, cjanu o mbürü o ña o mama: 2―Nu'tsc'e Agripa i̱ṉ reygue. Yo ín menzumügöji me mamaji c'ü ró cjagö na s'o. Rí mäcjö na ngue ngue'tsc'e rí dyätcä na jo c'o rá mangö. 3Na ngue i̱ṉ pãrãgue na jo yo ín chjũrügöji nutscöji rí menzumüji a Israel. Xo i̱ṉ pãrãgue c'o partido c'o bübüzüji; dya 'natjo rgá cjijñiji. Nguec'ua me rí sögöji o jña. Nguec'ua rí xi'tsc'ö rí pëscö paciencia rí dyätcägö. 4’Texe yo ín menzumügöji pãrãji ja ga cja rgá minc'ö ndeze 'ma cja mi ts'it'igö. Pãrãji ja ma minc'ö cja ín jñiñigö 'ñe a Jerusalén. 5Ya mezhe pãrãji c'ü rí bünc'ö cja c'e partido c'ü ni chjũ fariseo. Nutscöjme rí cãrãjme cja c'e partido, xenda rí sũpcöjme c'o ley que na ngue c'o cãrã cja c'ü 'na partido. Yo ín menzumügöji pãrãji. 'Ma ro ne ro xi'ts'iji, ro mamaji c'ü na cjuana yo rí mangö. 6Nudya i̱ṉ jüncü ngüenda; rí böbügö cja in jmigue na ngue rí creogö Mizhocjimi ra tsjapü ra te c'o ya ndũ, ja c'o nzi va xipji c'o ín mboxatitagöji. 7C'o ín menzumügöji c'o tsja cja c'o doce estado, sido ma't'üji Mizhocjimi na ngue te'beji c'e pa 'ma ra te c'o ya ndũ. Nu'tsc'e Agripa i̱ṉ reygue, c'o ín menzumügöji te'beji c'o rí te'begö, maco anguezeji mamaji ró cjagö c'o na s'o, embeji e Agripa. 8O sido o ña e Pablo o xipji texe c'o ma cãjã nu: ―¿Jenga dya i̱ṉ creoji c'ü sö Mizhocjimi ra tsjapü ra te c'o ya ndũ? 9O sido o ña e Pablo o xipji c'e rey: ―'Ma ot'ü mi nugö na ü c'o mi creo e Jesús c'ü mi menzumü a Nazaret, mi cjapü ra sufreji. Mi pëzhgö je ga cjanu ma ne Mizhocjimi. 10Ngue c'ü mi cjagö a Jerusalén. O dyacü sjëtsi c'o mero ndamböcjimi mi pant'agö a pjörü c'o o̱ nte e Jesús, maco ma jo a jmi Mizhocjimi c'o. 'Ma mi jünpüji ngüenda, mi mangö c'ü mi jyodü ro ndũji. 11'Ma mi töt'ügö cja nintsjimi c'o mi creo e Jesús, mi cjapü ra sufreji; xa'ma ro mamaji c'ü dya ma jo e Jesús. Me mi ünbügö na puncjü c'o. Nguec'ua 'ma mi c'ueñeji, 'ma mi pöji cja c'o jñiñi c'o tsja cja c'o nan'ño país, mi pa jodügöji nu. 12’Nguec'ua 'na nu pa, ró magö a Damasco. Na ngue c'o mero ndamböcjimi ya vi dyacü sjëtsi ro jodügö c'o o̱ nte e Jesús ro cjapüji ro sufreji ja c'o nzi ma negö. 13Nu'tsc'e rey, 'ma mi pagö cja 'ñiji, 'ma ya vi jñisiarü, ró jandagö 'nango ẽjẽ a jens'e 'na jya's'ü c'ü o pjat'ü nu ja mi pagö 'ñe c'o mi pöcjöjme. Me mi juëns'i que na ngue e jyarü. 14Nguec'ua ró tögöjme a jõmü nu c'o mi chägäjme. Nuc'ua ró ärägö c'ü mi ña c'e jña hebreo o xitscö: “Nu'tsc'e Saulo, ¿jenga i̱ṉ cjapü ra sufre c'o creozgö? Chjëntjui c'ü ri nguetscö ri cjacö rá sufre. I̱ṉ chjëntjui nza cja 'na nzhünü c'ü dya ne ra dyärä, c'ü me pjech'e c'e maza c'ü ni chjocüji; nguec'ua ga s'odü”, enzgö. 15Ró tjünrügö c'ua ró mama: “Nu'tsc'e nin t'ecjañõmü, ¿cjó ngue'tsc'e?”, ró embe. O ndünrü c'ua c'ín Jmugö o xitsi: “Nguetscö e Jesús. I̱ṉ cjapü ra sufre yo creozügö; chjëntjui c'ü ri nguetscö ri cjacö rá sufre. 16Böbü. Ya ró juan'c'ügö rí pëpquigö. Ngue c'o rvá cja'c'ü i̱ jñandga. Nguec'ua rá täc'ä rí mague cja c'o dya in menzumügueji, rí ma xipjiji ja vi jñandga dya. Xo rí xipjiji c'o cja xe rá jí'tsc'ö 'ma rí jñandga. Nudya e Satanás c'ü dya jo, ya ngo'tp'ü o̱ ndöji. Pero 'ma rí zopjügueji, ra xogü o̱ ndöji, ra zi'ch'i o̱ mü'büji o̱ jya's'ü Mizhocjimi. Nguec'ua, dya cja ra nzhodüji cja bëxõmü; ra jyëziji c'o na s'o, dya cja ra dyätäji c'ü dya jo. Ra 'ñench'e o̱ mü'büji Mizhocjimi. Nuc'ua Mizhocjimi ra perdonaoji anguezeji c'o na s'o c'o cjaji, ra tsjapüji o̱ nte na ngue ri ejmezügö c'o. Bübü c'o in menzumügueji c'o ra jyodü pje ra tsja'c'ü; xo 'ñe c'o dya in menzumügueji. Pero rá empc'egö libre, dya pje ra tsja'c'üji”, enzgö e Jesús. Ngue yo o mama e Pablo va xipji e Agripa. 19O sido o ña e Pablo o mama: ―Nu'tsc'e Agripa i̱ṉ reygue, nu c'o o xitsigö e Jesús 'ma vi 'ñeje a jens'e c'e jya's'ü, ró ätä; ngue yo rí cjagö. 20Ot'ü ró zopjü c'o cãrã a Damasco. Ró xipjiji mi jyodü ro jyëziji c'o na s'o ro nzhogüji cja Mizhocjimi, cja rrũ tsjaji c'o na jo'o ngue c'ua ro jñetse c'ü o nzhogü o̱ mü'büji. Xo ró zopjügö a cjanu c'o nte a Jerusalén 'ñe texe cja c'e estado de Judea. Xo ró magö nu ja cãrã c'o dya ín menzumügöji, ró ma zopjügö anguezeji. 21Nguec'ua 'ma mi bübügö cja c'e templo, o zücügö c'o ín menzumügöji mi ne ro mbötcüji. 22Pero dya mbötcüji. Na ngue o mböxcü Mizhocjimi. Nguec'ua xe rí bübütjo, rí böbügö cja in jmigueji. Rí zo'c'üji nu'tsc'eji pjë'ts'iji na nojo, 'ñetsc'eji dya pje pjë'ts'iji. C'ü rí xi'tsc'öji, ngue c'o o mama e Moisés 'ñe c'o profeta ro zädä. Dya rí mangö jña c'o nan'ño. 23O mama e Moisés 'ñe c'o profeta, nu c'ü o mama Mizhocjimi ro ẽ 'ñevgueji libre mi jyodü ro sufre 'ñe ro ndũ. Nuc'ua cja rrũ te ro bübütjo na yeje, ngue c'ua ra zi'ch'i o̱ jya's'ü Mizhocjimi cja o̱ mü'bü yo menzumü a Israel 'ñe yo dya menzumü a Israel, eñe e Pablo. 24'Ma mi mama a cjanu e Pablo mi pjendiotsjë, 'nango mapjü c'ua na jens'e e Festo o mama: ―Nu'tsc'e Pablo i̱ṉ locogue, na ngue yo na puncjü yo i̱ṉ studiague. 25O ndünrü c'ua e Pablo o xipji: ―Nu'tsc'e Festo nin t'ecjanõmü, dya rí locogö. Rí mangö c'o na cjuana. 26Ne rey pãrã texe yo rí mangö. Nguec'ua dya rí sũgö rí xipjigö texe yo. Rí pãrãgö, nujnu unü ngüenda texe yo o zädä, na ngue texe cja ín paísgöjme pãrãji. 27Nuc'ua e Pablo cjanu o zopjü c'ua e Agripa o xipji: ―Nu'tsc'e Agripa i̱ṉ reygue, ¿cjo i̱ṉ creogue c'ü na cjuana c'o o dyopjü c'o profeta? Rí pãrãgö i̱ṉ creogue. 28O ndünrü c'ua e Agripa o mama: ―Pe i̱ṉ cjijñi rá creogö e Jesús, na ngue yo ja nzitjo jña yo i̱ṉ mangue. 29O ndünrü c'ua e Pablo o mama: ―Zö ja nzitjo jña, zö na puncjü o jña, pero quera ri creogue e Jesús ja c'o nzi rgá creogö. Xo 'ñe texe yo ärä yo rí mangö ne pa dya. 'Ma rí creoji, xa'ma dya ra ngo'c'üji ja c'o nzi ga ngocöji, eñe. 30O böbü c'ua c'e rey 'ñe c'e gobernador 'ñe e Berenice 'ñe c'o ma jũ'ũ nu. 31Cjanu o mbedyeji o ma ñatsjëji ja rvá tsjapüji e Pablo. O pötü va mamaji: ―C'e bëzo, dya pje cja c'o na s'o c'ü rguí ndũ, ni ra dyo a pjörü, eñeji. 32O mama c'ua e Agripa o xipji e Festo: ―C'e bëzo, 'ma dya ro dyö'tc'ü ra jñünpü ngüenda e César angueze, ro sö ri 'ñemegue libre, eñe.
Copyright
Learn More


text:
433 Eros
Eros (formalmente 433 Eros, da-o grego Ἔpwς) o l'é un asteroide do scistema solâ. O l'é stæto scoverto o 13 agosto do 1898 da Auguste Charlois e Carl Gustav Witt, in moddo indipendente, e coscì denominao da-a divinitæ de l'amô da mitologia grega.[1]
A so orbita a o porta periodicamente ben vexin a-a Tæra: o l'ha un perielio de 1,1 UA e o l'é quindi un asteroide near-Earth, categoria ciutosto ampia ch'a l'includde i asteroidi con l'orbita ch'a s'avvexiña o a l'interseca quella da Tæra; ciu in particolâ, Eros o l'é un tipico asteroide Amor. Da-o punto de vista chimico, o l'é clascificao comme asteroide de tipo S, composto cioè prinçipalmente da di scilicæ.
O g'ha 'na forma irregolâ con de dimenscioin de 34,4 × 11,2 × 11,2 km.[2][3] O g'ha un caratteristego restrenzimento centrâ: se o s'amia da-i poli, o l'assomeggia a una banaña o un pistaccio. A so massa de 6,687 × 1015 kg[3] a l'é pâ a circa un dexemioneximo da massa lunâ. A superfiçie, de cô brun-doao, a l'appâ pesantemente crateizzâ: i cratei maggioî razonzan de dimenscioin confrontabili con quelle de Eros mæximo.[4] E inmagine a ata risoluzion rivelan a presenza de un strato de regolite ch'o crœuve Eros in ogni so parte, o spessô do quæ o l'é stimao ese tra 10 e 100 m.[5]
Tra i oggetti do scistema solâ de so dimenscioin, Eros o l'é stæto quello ciu osservao.[6][7] Storicamente, e so osservazioin son stæte rilevante pe a determinazion do valô da parallasse solâ (e conseguentemente de l'unitæ astronomica) e da massa do scistema Tæra-Luña.[8][1] O l'é o primmo asteroide intorno a-o quæ ha orbitao e insce-o quæ s'é posao una sonda spaziâ: a NEAR Shoemaker da NASA infæti, doppo ese intrâ in orbita o 14 frevâ 2000, a l'é atterrâ o 12 frevâ 2001 insce-a superfiçie de l'asteroide, dovve a l'ha conduto di analixi chimiche do sœu.[9]
Indiçe
- 1 Osservazion
- 2 Stoia de osservazioin
- 3 Parametri orbitæ e rotazion
- 4 Formazion
- 5 Caratteristeghe chimico-fixiche
- 6 Struttua interna
- 7 Superfiçie
- 8 Eros inta coltua
- 9 Note
- 10 Bibliografia
- 11 Collegamenti esterni
Osservazion[Càngia | modifica wikitesto]
Eros o l'é un oggetto mediamente poco luminoso, ch'o manten pe di periodi de diversci anni de magnitudini compreise tra a dozzexima e a chinzexima.[10] Durante i periodici avvexinamenti a-a Tæra (una dexeña pe secolo[11]), a l'oppoxizion o pœu però razonze de magnitudine compreise tra l'ottava e a nona.[12][10] In te di oppoxizioin ancon ciu ræe che se verifican ogni 81 anni - l'urtima a l'é avvegnua into 1975 e a proscima a se verifichiâ into 2056[11] - Eros o razonze a magnitudine +7,1,[10], divegnindo ciu luminoso de Nettun e di asteroidi da fascia prinçipâ, con l'eccezion de 4 Vesta e, de ræo, de 2 Pallas e 7 Iris.
A l'oppoxizion, l'asteroide o pâ fermâse, ma, a differenza de quante se verifica normalmente pe un corpo in conzonzion eliocentrica co-a Tæra, o so moto apparente o no vegne mai retrogrado.[13] A-o momento da so scoverta, Eros o l'ea l'unico oggetto esterno a-a Tæra a exibî tâ comportamento, in seguito manifestao anche da di atri asteroidi near-Earth. O so periodo scinodico de 845 giorni terrestri o l'é un di ciu longhi tra quelli possedui da-i corpi do scistema solâ.[13]
Stoia de osservazioin[Càngia | modifica wikitesto]
Scoverta[Càngia | modifica wikitesto]
A scoverta de Eros a fu attribuia a Carl Gustav Witt,[14] ch'o-o fotografò a nœutte do 13 agosto 1898 da l'osservatoio berlineise de l'associazion astronomica Urania (Urania Sternwarte Berlin), comme un oggetto de unzexima magnitudine, mentre o l'eseguiva de mesue astrometriche de precixon da poxizion de l'asteroide 185 Eunike, acquixindo con un'espoxizion de doe ôe un'immagine de una zona centrâ insce-a stella Beta Aquarii.[1] Tuttavia de immagini de l'asteroide fun arecugeite a mæxima nœutte anche da Auguste Charlois da l'Osservatoio de Nizza, ma i dæti fun da lê pubricæ solo quarche giorno doppo Witt: mentre a l'epoca se dette a corpa do ritardo a-o Charlois mæximo, a-o quæ vegniva rimproverao d'avei mancao de controllâ e lastre fotografiche inti giorni subito doppo a nœutte da so espoxizion - o 14 d'agosto, ch'o cazzè de domeñega, e o 15, festivo[14] - a caosa do ritardo a l'ea probabilmente dovua a un problema tecnico do telescopio, ch'o l'aiva fallio in te l'annullâ l'effetto do moto da Tæra, produxendo de immagini meno nitide. Questa circostanza, scoverta into 2002, a l'ha fæto sci che a l'astronomo françeise segge reconosciua ancœu a scoverta indipendente.[15]
In meno de doe settemañe, Adolf Berberich o calcolò un'orbita preliminâ, ch'a permisse de notâ a scingolaritæ de l'asteroide rispetto a tutti i atri alloa noti: a-o perielio, l'oggetto se saiæ infæti trovao entro l'orbita de Marte.[1] De succescive osservazioin, unie a l'individuazion de immagini de pre-scoverta arecugeite da l'Harvard College Observatory za into 1893,[16] permissan de determinâ l'orbita con maggiô accuatezza e de scrovî che l'asteroide into 1894 o s'ea avvexinao a-a Tæra:[1] l'ea stæto coscì scoverto o primmo asteroide near-Earth.
O nomme Eros o fu scelto da Witt e Berberich in riferimento a-o dio grego de l'amô , rompindo a tradizion ch'a l'aiva visto fin a alloa assegnâ a-i asteroidi di nommi femminili.[1]
Osservazioin succescive[Càngia | modifica wikitesto]
Into corso de quarchedun di periodici avvexinamenti de Eros a-o nostro pianeta, a-i quæ corrisponde de condizioin osservative particolarmente favoeive, l'asteroide o l'é stæto oggetto de de miræ campagne osservative - anche de carattere internazionâ. A primma de queste a l'ebbe lœugo into biennio 1900-1901[17] e in tâ occaxon o Comité International Permanent pour l'Exécution Photographique de A Cartes du Ciel o sviluppò un cian de travaggio - a-o quæ aderin 58 osservatoi astronomici de varie nazioin - co-o scopo de mesuâ a parallasse solâ (e quindi de determinâ a distanza media da Tæra da-o Sô, ovvero l'Unitæ astronomica) attraverso de mesue da poxizion de Eros.[18]
Sfrutando o fæto che l'asteroide o foise a l'oppoxizion (razonta o 30 ottobre 1900[18]), se procedette mesuando l'angolo sotteiso da-e conzonzente tra Eros e i ponti d'osservazion insce-a Tæra. A distanza de l'asteroide da-a Tæra a fu quindi determinâ con de sempliçe relazioin trigonometriche: infæti e mesuazioin permissan de conosce i valoî di angoli interni do triangolo avente a-i propri vertexi l'asteroide e, presempio, doî punti insce-a Tæra (a longhezza da conzonzente tra i doî punti insce-a Tæra a l'ea anche questa nota).[19] Se consciderò quindi o triangolo avente a-i propri vertexi a Tæra, o Sô e 433 Eros: a distanza Tæra-asteroide a l'ea stæta mesuâ; noto o periodo de l'orbita de 433 Eros, a distanza Sô-asteroide a poè ese deduta da-a segonda lezze de Keplero; se poette quindi determinâ a distanza media da Tæra da-o Sô, trovando pe quella un valô de 149 504 000 km (o valô ottegnuo attraverso de moderne mesuazioin radar o l'é de 149 597 870,66 km).[19] I risultæ fun pubricæ da Arthur Hinks into 1910.[20] O metodo o pœu in prinçipio ese dœuviao con un quâ-se-sæ terzo corpo ,[21] tuttavia, affinché e mesue angolæ seggian e ciu precise poscibile l'é necessaio che o terzo corpo o segge vexin a-a Tæra. Da chì o vantaggio derivante da l'adœuviâ un asteroide comme Eros.[19][22][23][24]
Una segonda campagna internazionâ votta a determinâ una megio approscimazion da parallasse solâ a fu organizzâ into 1930-1931 da-a Solar Parallax Commission de l'Union Astronomica Internazionâ.[25] In te sta occaxon, l'asteroide o razonse una distanza de circa 0,178 UA da-a Tæra, ben infeiô rispetto a l'occaxon precedente.[11] I risultæ in meito fun pubricæ into 1941 da Harold Spencer Jones.[26]
Into 1901 inoltre l'astronomo françeise Charles André o l'aiva registrao de variazioin periodiche inta luminoxitæ de Eros e o l'aiva proposto che l'oggetto o poese ese costituio da doî nuclei a forma de «manubrio da ginnastica».[27][28] Into 1931, i astronomi sudafrichen van den Bos e Finsen descrissan a forma de l'asteroide comme un «œutto», ne mesuon o periodo de rivoluzion in 5 ôe e 17 menuti[29] e ne stimon o diametro in 23 km (ben proscimo a-o valô reâ de 21 km).[30] In te questo periodo, inoltre, fu applicâ e affinâ insce Eros a tecnica de curve de luxe pe a determinazion do periodo de rotazion e da direzion de l'asse de rotazion de un asteroide.[30]
L'orbita seguia da l'asteroide a o rende particolarmente adatto anche pe determinâ a massa do scistema Tæra-Luña, valutando e variazioin produte into so moto da-i incontri ravvexinæ a-o scistema. Infæti, l'orbita che ogni oggetto o percore in gio a-o Sô a l'é perturbâ da-e azioin gravitazionæ di pianeti maggioî. Perché segge poscibile deteterminâ a massa de un pianeta da-o confronto de l'orbita effettiva de un oggetto campion con quella predita pe o mæximo oggetto da-a meccanica kepleriaña, l'é necessaio ch'a segge conosciua con precixon adeguâ l'orbita percorsa da l'oggetto e che i azioin gravitazionæ de disturbo eserçitæ da-o pianeta razonzan un'entitæ apprexeive, o sæ, da-o momento che queste son inversamente proporzionæ a-o quadrao da distanza,[31] che l'oggetto campion se avvexiñe sufficientemente a-o pianeta do quæ se vœu determinâ a massa.[32] Eros o soddisfa entrambe queste receste, da-o momento che tra i oggetti do scistema solâ de so dimenscioin o l'é stæto quello ciu studiao,[6][7] o l'é osservabile da-a Tæra in ogni punto da so orbita e o l'esegue di periodici avvexinamenti a-o nostro pianeta.[8]
Eduard Noteboom,[33] into 1921, o fu o primmo a eseguî sti carcoli, basandose insce-e osservazioin condute into periodo compreiso tra o 1893 e o 1914; Witt i ripetè into 1933, dœuviando di osservazioin insce un periodo ciu ampio, condute tra o 1893 e o 1931. Infin, un terzo valô o fu proposto da Eugene Rabe into 1950, dœuviando e osservazioin arecugeite into periodo tra o 1926 e o 1945, e revisto into 1967 da Rabe mæximo e Mary Parmenter Francis. Da alloa in ça, pe megioâ ulteriormente a stimma da massa do scistema Tæra-Luña, l'é risultao ciu conveniente fâ ricorso a-e sonde spaziæ.[8][1]
Into biennio 1974-1975 l'é stæto quindi oggetto de una terza campagna de osservazioin, in occaxon de un avvexinamento particolarmente streito a-a Tæra, i risultæ da quæ fun pubricæ into numero do mazzo do 1976 da revista Icarus.[6] Eros o fu osservao into vixibile, in te l'infrarosso e attraverso di strumenti radar; ne fun stimæ l'albedo (pâ a 0,19 ± 0,01), e dimenscioin (13 × 15 × 36 km), o periodo de rotazion (5 ôe 16 menuti e 13,4 segondi) e a direzion de l'asse de rotazion.[7] Fun çercæ di indizi insce-a so compoxizion,[34][35] mentre e osservazioin in te l'infrarosso rivelon a presenza in superfiçie de un strato de regolite scimile a quella lunâ.[36]
O 23 zenâ 1975 l'é stæto inoltre osservao da-i Stati Unii l'occultazion da parte de Eros da stella Kappa Geminorum (de magnitudine 3,73), l'unica da quæ s'agge 'na traçça storica.[37]
In ti anni ottanta e novanta, Eros o l'é stæto ogetto de nœuve osservazioin, anche radar, votte a determinâne con maggiô accuratezza e dimenscioin, a forma[6] e, ciu in generâ, a arecœugge quante ciu informazioin poscibile in vista da miscion Near Earth Asteroid Rendezvous che a NASA a l'aviæ lançao into 1996.
Into zenâ do 2012 Eros o l'é torna tranxitao in proscimitæ da Tæra, razonzendo una distanza confrontabile con quella razonta into 1931,[11] e anche in te st'occaxon o l'é stæto oggetto de di osservazioin.[38]
Miscioin spaziæ[Càngia | modifica wikitesto]
Into 1996 a NASA a l'ha lançao a sonda Near Earth Asteroid Rendezvous, in seguito rinominâ NEAR Shoemaker, sviluppâ pe eseguî o studio prolongao de un asteroide near-Earth.[9] I vincoli into delta-v imposti into trasferimento orbitâ da-e specifiche de progetto, poneivan una miscion insce Eros a-o limite de fattibilitæ, rispetto a di atri obiettivi ciu proscimi a-a Tæra quæ 1943 Anteros, 3361 Orpheus e 4660 Nereus, inizialmente preferii. Eros o fu tuttavia ritegnuo ciu interessante e o fu razonto grazie a l'individuazion de un opportun cian de xœu - calcolao da Robert W. Farquhar - ch'o previdde una manœuvra de caçafrusto gravitazionâ co-a Tæra e o permisse ascì o sorvolo de l'asteroide 253 Mathilde inta fascia prinçipâ.[39]
A miscion a ogni moddo a l'andò a reizego de fallî quande a-o momento da primma manœuvra de rendezvous con Eros se presentò un problema into controllo d'assetto ch'o condusse a-a perdia do contatto co-a sonda pe 27 ôe.[40] Ciò rimandò de circa un anno o previsto rendezvous con l'asteroide, a-o 14 frevâ 2000, quande a sonda a gh'intrò in orbita in gio con successo.[41]
NEAR Shoemaker o l'orbitò in gio a Eros percorrindo di orbite progrescivamente ciu streite fin a 35 km de raggio - segge into cian polâ de l'asteroide, segge in quello equatoriâ - e eseguindo di sorvoli radenti razonzendo una distanza minima de 2-3 km da-a superfiçie. O mappò a superfiçie e o ne identificò e formazioin geologiche, o permisse de mesue gravimetriche e o compì di analixi da compoxizion de l'asteroide attraverso di spettrometri in te l'infrarosso e inti raggi X.[42] O 12 frevâ 2001, doî giorni primma da concluxon originaiamente cianificâ da miscion, fu tentao una disceisa controllâ verso a superfiçie ch'a se concluse con l'atterraggio da sonda in proscimitæ do cratê Himeros - vexin a-a "sella" de l'asteroide. Con sorpreisa di mæximi controlloî de miscion, a sonda a risultò ancon operativa e inti succescivi sezze giorni fun condute mesue insce-a compoxizion do sœu do scito d'atterraggio co-o spettrometro inti raggi gamma, ch'o s'ea rivelao poco efficaçe inti osservazioin condute da l'orbita.[43] A miscion a l'é terminâ o seguente 28 frevâ.[43]
Parametri orbitæ e rotazion[Càngia | modifica wikitesto]
433 Eros o l'orbita a una distanza media da-o Sô de 217,5 mioin de km, pâ a circa 1,5 UA e o completa una rivoluzion intorno a-a stella in te 643,246 giorni, pâ a 1,76 anni. L'orbita a l'é inclinâ de 10,830° rispetto a-o cian de l'eclittica; pe via da so eccentricitæ pâ a 0,223, a distanza tra o pianeta e o Sô a varia de circa 276 mioin de chilometri tra i doî apsidi: o perielio, ponto de l'orbita in to quæ se verifica o mascimo avvexinamento a-o Sô, o l'é a 1,113 UA da-a stella, mentre l'afelio, punto de l'orbita in to quæ se verifica o mascimo allontanamento da-o Sô, o l'é a 1,783 UA.[11] l'orbita de Eros quindi a l'é sempre esterna rispetto a quella da Tæra - qualificandolo comme asteroide Amor, mentre o l'attraversa quella de Marte. A minima distanza tra l'orbita de Eros e quella da Tæra (Minimum Orbit Intersection Distance, MOID) a l'é pâ a 0,148532 UA. Un valô proscimo a questa o l'é stæto razonto into 1975 e saiâ torna razonto into 2056 durante un di periodici avvexinamenti de Eros a-o nostro pianeta.[11]
Un oggetto o pœu restâ insce un'orbita comme quella percoria da Eros a-o ciu pe dexe mioin d'anni,[44] primma che questa a segge perturbâ da de interazioin gravitazionæ co-i pianeti do Scistema solâ. De simulazioin condute da P. Michel e colleghi suggeriscian che Eros o posse diventâ un asteroide geosecante da chì a doî mioin d'anni e individuan una probabilitæ non nulla che Eros o posse in urtimo collidde co-o nostro pianeta.[45]
Eros o completa una rotazion in 5,27 ôe;[46] o so asse de rotazion, inclinao de 89° rispetto a-o cian orbitâ, o l'é soggetto a un moto de nutazion ch'o genera di oscillazioin che razonzan i 55" (pe confronto, l'ampiezza da nutazion terrestre a l'é de l'ordine di 2") inta direzion perpendicolâ a-o cian orbitâ; o moto de precescion a-o quæ è soggetto, invece, o l'é de 2,84" l'anno.[47]
Formazion[Càngia | modifica wikitesto]
Vari indizi indican che Eros o segge o frammento de un corpo preexistente.[48] L'é inoltre improbabile ch'o posse esise formao in proscimitæ de l'attuâ orbita, inta popolazion di near-Earth object (NEO) - instabile pe di periodi de tempo supeioî a-i dexe mioin d'anni,[44] ma, in accordio a-i modelli de formazion do scistema solâ, o poriæ esise formao inta porzion interna da fascia prinçipâ, dominâ da di asteroidi de tipo S,[49] di quæ o condividde a compoxizion. Eros o poriæ avei abbandonao a fascia prinçipâ circa 16 mioin d'anni fa.[44] Di astronomi italien ritegnan inoltre d'avei identificao - da di studdi de dinamica orbitâ e analixi spettroscopiche - inta famiggia Maria i atri frammenti do corpo progenitô de Eros.[50]
Insce Eros no l'é stæto rilevao presenza de un campo magnetico, che se presente a doviæ ese infeiô a-o limite de senscibilitæ do magnetometro a bordo da sonda NEAR Shoemaker: : 4 nT. Ciò poriæ ese spiegao co-o fæto che l'asteroide, into so processo de formazion, o no saiæ mai passao pe una fase liquida.[51]
Caratteristeghe chimico-fixiche[Càngia | modifica wikitesto]
Massa e dimenscioin[Càngia | modifica wikitesto]
Eros o l'é o segondo asteroide NEAR pe dimenscioin, doppo 1036 Ganymed.[52] O l'a una forma irregolâ ch'a ricorda un'enorme banaña se osservao da-a direzion di poli,[53] o un pistaccio, a caosa do restrenzimento inta zona centrâ, indicao comme "sella" (saddle in ingleise). O pœu ese descrito approscimativamente da un ellissoide de dimenscioin de 34,4 × 11,2 × 11,2 km, a-o quæ corrisponde un diametro medio de 16,84 ± 0,06 km.[3] O l'occupa un volumme de circa 2 500 km³ e a so superfiçie a se estende pe circa 1 125 km².[54]
De mesuazioin radiometriche condute durante a miscion NEAR Shoemaker han permesso de determinâ con precixon a massa de Eros, pâ a 6,687 ± 0,003 × 1015kg,[3] circa un dexemioneximo da massa lunâ. Rapportando tâ valô co-o so volumme, se ottegne una denscitæ de 2 670 ± 30 kg/m³,[3] proscima a quella da crosta terrestre.[55] Poiché Eros o no g'ha una forma sferica, a gravitæ insce-a so superfiçie a varia da punto a punto tra 2,1 e 5,5 mm/s²; infæti, questa dipende da-a distanza locâ da-o centro de gravitæ de l'asteroide. A velocitæ de fuga insce-a superfiçie - correlâ a-o valô de l'accelerazion de gravitæ locâ e a-o valô locâ de l'accelerazion centripeta dovua a-o moto de rotazion de l'asteroide - a pœu variâ tra 3,1 e 17,2 m/s.[56]
Compoxizion[Càngia | modifica wikitesto]
Spettroscopicamente, Eros o pœu ese clascificao tra i asteroidi de tipo S (IV),[57][58] dovve o IV o l'é un indicatô, in te 'na scâ ch'a va da I a VII introduta da Gaffey et al. into 1993,[59] do contegnuo de oliviñe e ortopirosseni presenti in superfiçie. In particolâ, i asteroidi do gruppo IV presentan un'elevâ variabilitæ into rapporto tra oliviñe e ortopirosseni povei de caço (scilicæ feroxi), vegnindo associæ a-e condrite ordinaie.[59] Into caxo specifico de Eros, di osservazioin condute in te l'infrarosso da-a Tæra, aveivan portao a ritegnî che una faccia de l'asteroide a foise ricca maggiormente de oliviñe e a presentesse de caratteristeghe che l'accomunassan a i asteroidi S(II), mentre l'atra de pirosseni, con caratteristeghe analoghe a i asteroidi S(V). A clascificazion spettrâ de Eros a saiæ quindi derivâ da un bilançamento de doe superfiçie.[60]
I osservazioin condute co-o spettrografo infrarosso (NIS) a bordo da sonda NEAR Shoemaker han rilevao una maggiô uniformitæ inta compoxizion da superfiçie, con de eccezioin rappresentæ da de zone in proscimitæ a di cratei da impatto.[61] O spettro arecugeito da-o strumento o mostra doe gren bande de asciorbimento in proscimitæ de 1 e 2 um, che son stæte associæ a-a presenza de di mineræ femici comme oliviñe e pirosseni, con un'abbondanza mesuâ comme rapporto de ortopirosseni (opx) insce oliviñe e ortopirosseni (ol + opx) de 42 ± 4%.[62] I studioxi ritegnan tuttavia de poei distingue a presenza de aomanco atre træ specie mineræ, pe una sola de quæ saieivan presente dæti bastanti a-a so identificazion.[63] L'e stæto suggeio, infæti, che possan ese presenti anche di clinopirosseni ricchi de caço, inta forma de diopside o augite, a quæ presenza a l'é rilevâ anche inte condriti H, L e LL con de perçentuæ rispettivamente de 12, 17 e 19%.[64] Un megioamento inte conoscenze insce-a compoxizion de Eros o poriâ derivâ infin da una maggiô comprenscion do fonzionamento do strumento e conseguentemente da una megio calibrazion di dæti arecugeiti.[65]
NEAR Shoemaker o l'ha inoltre arecugeito di dæti insce-a compoxizion elementâ de Eros attraverso i spettrometri inti raggi X e gamma. Stimâ comme rapporto elementâ rispetto a-o sciliçio, in de mesue condute insce tutta a superfiçie attraverso o spettrometro a raggi X (XRS), a l'é risultâ ese pe çerti versci analoga a quelle de condrite ordinaie (inti valoî de Fe/Se, A-o/Se e Mg/Se), ma con un minô quantitativo de sorfo.[68] No l'é poscibile savei tuttavia se ciò segge limitao a una dexeña de um da superfiçie (corrispondente a-o poei penetrante do strumento) oppù a permanga ascì a l'interno de l'asteroide. O spettrometro a raggi gamma (GRS) invece o l'ha fornio di dæti validi solo quande a sonda a s'é posâ insce-a superfiçie, essendo stæta sovrastimâ a so portâ. E mesue son quindi limitæ a circa un metro cubbo de Eros. O strumento o l'ha rilevao di valoî de l'abbondanza do potascio e di rapporti Mg/Se e Se/O confrontabili con quante mesuao inte condrite, ma un contegnuo minô de færo inti rapporti Fe/Se e Fe/O.[69]
Un primmo problema sollevao da questi dæti o l'é relativo a-a penuria de sorfo insce-a superfiçie. Son stæti ipotizzæ almeno trei meccanismi che possan giustificâla, o ciu probabile di quæ o l'é che l'elemento o segge andæto perduo in to spazio pe effetto do bombardamento de radiazioin e di micrometeorite subio da-a superfiçie mæxima (space weathering).[70] l'atra question averta a l'é a discrepanza inti valoî do rapporto Fe/Se mesuæ da-i doî stromenti; l'ipotexi ciu probabile a l'é ch'o derive da una segregazion do færo da-i scilicæ entro a regolite.[70] Into complesso, infin, i osservazioin no permettan de associâ Eros a una specifica sottoclasse de condrite ordinaie e son sorti dubbi insce l'effettiva rappresentativitæ da regolite da compoxizion complesciva de l'asteroide.[71]
L'é stæto supposto che 433 Eros o contegne de maggioî quantitæ de oo, argento, zinco, alluminio e di atri metalli rispetto a quante segge stæto, o poriâ mai ese, estræto da-i livelli ciu superficiæ da crosta terrestre.[72]
Struttua interna[Càngia | modifica wikitesto]
Eros o l'é un corpo da-a struttua interna essenzialmente uniforme, comme suggerisce a distribuzion do so campo gravitazionâ e o fæto che o centro de massa quæxi o coincidde co-o centro da figua. Tuttavia o possede una denscitæ leggermente infeiô a quella de condriti ordinaie (OC) - mediamente pâ a 3 400 kg/m³ - e ciò fa suppoñe ch'o presente una scignificativa poroxitæ macroscopica, stimâ tra o 21% e o 33%. Questo saiæ coerente con una stoia de impatti che avieivan pesantemente frattuao, ma no disgregao, l'asteroide, insce-a superfiçie do quæ l'é poscibile individuâ de struttue che mostran un'elevâ coerenza; i pezzi saieivan quindi arestæ pe o ciu in poxizion o avieivan subio solo di picceni spostamenti che avieivan infin conduto a-a creazion de cavitæ interne.[74]
Buczkowski e colleghi han sostegnuo into 2008 che foise poscibile leze insce-a superfiçie de stoie differente pe e doe estremitæ de Eros e suggerio che l'asteroide o se componesse de doe parte a contatto.[75] A creazion de un database dettaggiao de caratteristeghe superfiçiæ de Eros ha conduto i mæximi autoî a rivedde e proprie ipotexi into 2009, avendo identificao de struttue che, presente in entrambe e estremitæ de l'asteroide, saieivan a sostegno de l'ipotexi che Eros segge un oggetto compatto.[76]
Infin, R. Greenberg o ritegne che segge poscibile identificâ parallelamente a-o Hinks Dorsum[77] - precedentemente riconosciuo comme una faggia compresciva - una veña de roccia ch'a costituiæ un punto de forza inta struttua interna de l'asteroide, ch'a poriæ esise originâ into corpo progenitô de Eros e succescivamente mantegnua, rescistendo a l'azion erosiva di impatti. Tâ struttua a poriæ ese a l'origine da forma allonghia de l'asteroide.[78]
Superfiçie[Càngia | modifica wikitesto]
E figue prominente insce-a superfiçie de Eros son trei cratei d'impatto.[79] O maggiô, Himeros, o presenta un diametro de circa 11 km e una profonditæ de 1,5 km e se trœuva insce-o lao convesso de l'asteroide. Insce-o so bordo sud-occidentâ se sovrappoñe o cratê Charlois[80] de circa 7 km de diametro e profondo quarche çentanâ de metri, ciæamente ciu zoveno do precedente. A-o so interno se dispoñe un strato de regolite no consolidao, relativamente profondo.[81] Infin, insce-o lao concavo l'é presente o cratê Psyche de circa 5 km de diametro e profondo 1 km. O cratê o l'é antigo da-o momento che insce-o so bordo son presenti ben quattro cratei de circa 1 km de diametro ciaschedun e, poiché o contegne do materiâ espulso in te l'impatto che ha generao a Charlois Regio, è de seguo precedente a questa. No l'é tuttavia poscibile stabilî se temporalmente o l'ha preceduto o seguio Himeros, perché e so superfiçie no razonzan de dimenscioin tæ da rappresentâ un campion statisticamente scignificativo.[82]
Approfondindo l'indagine a una risoluzion maggiô (compreisa tra 1 km e 100 m), insce-a superfiçie pesantemente crateizzâ se sovrappoñe de creste e de striatue.[79] O Hinks Dorsum,[77] in particolâ, ch'o se estende pe 18 km in te l'emisfeo settentrionâ, o poriæ ese a manifestazion de una faggia ben esteisa ch'a trœuva una prosecuzion inte Callisto Fossae, inta parte opposta de l'asteroide.[83] Comme za dito, R. Greenberg o l'interpreta viçeversa comme una struttua de forza e no de debolezza de l'asteroide.[78]
Scignificativamente, o numero di cratei de piccene dimenscioin (infeioî a-i 100-200 m) o l'è minô de quante teoricamente atteiso, analogamente a quante osservao insce Fobos e insce-i aticen lunæ. L'é stæto ipotizzao che questo segge dovuo a-o moto da regolite - provocao da-a pendenza da superfiçie o da-e onde scismiche generæ da un impatto astronomico - ch'o l'aviæ scancellao e traççe di impatti de minoî dimenscioin.[85] Se ritegne, in particolâ, d'avei individuao in te l'impatto ch'o l'ha dæto origine a-a Charlois Regio a caosa de l'assenza de cratei de piccene dimenscioin (con diametro infeiô a-i 500 m) da de diverse aree - che corrispondan complescivamente a-o 40 % da superfiçie de l'asteroide - compreise entro una distanza in linia retta de 9 km da-o punto de l'impatto.[86] Responsabile da degradazion da superfiçie saiæ stæta l'energia scismica produta da l'impatto, ch'a se saiæ propagâ attraverso tutto l'asteroide sotto forma de onde e a l'aviæ determinao o crollo de struttue ciu picciñe. Poiché Eros o g'ha una forma irregolâ, punti anche lonten da superfiçie pœuan ese conzonti da una linia retta ch'a l' attraversa l'asteroide, de longhezza infeiô rispetto a-o percorso superfiçiâ. Coscì, di aree che fra lô pan ben distante, insce de "facce" opposte de l'asteroide, ma compreise entro 9 km da l'impatto, saieivan stæte interessæ da l'evento ch'o l' aviæ determinao infin una distribuzion ineguâ da denscitæ de cratei insce-a superfiçie.[86]
O mæximo impatto o l'aviæ ascì originao a ciu gran parte di magœu spantegæ insce-a superfiçie.[86] Tâ produzion a l'é stæta spiegâ comme dovua a-a particolaritæ do scito de l'impatto, che, avvegnuo insce-o bordo de un atro grande cratê, o poriæ avei razonto di strati ciu profondi.
Sotto i 50 m, infin, i masci e e struttue associæ a-o trasporto da regolite dominan a morfologia da superfiçie.[79][87] No se rileva invece e traççe de l'affioramento de rocce do substrato.[88]
O strato superfiçiâ o l'appariæ a l'œuggio uman noteivemente uniforme, de cô bruñdoao. E prinçipæ anomalie inta colorazion saieivan rappresentæ da doe tipologie de depoxiti, i un caratterizzæ da di valoî elevæ de l'albedo, individuæ insce-e ligge de çerti cratei de gren dimenscioin e interpretæ comme dovui a l'affioramento de materiâ do substrato meno alterao da-o space weathering (esposto a prœuvo a di fenomeni de scorrimento do strato superfiçiâ);[89] i atri, diti pond (stagni), orizzontæ e da-a superfiçie levigâ, che presentan una componente bluastra da colorazion ciu intensa rispetto a-o terren circostante.[79] Quest'urtimi saieivan produti da materiâ a graña fiña ch'a l'é andæta a impî di cratei existenti, livellandose segondo una superfiçie equipotenziâ locâ. Bastiæ una profonditæ de 20 cm pe dâ e caratteristeghe osservæ. O cô bluastro o poriæ ese conseguenza de dimenscioin di gren, ma anche da segregazion di scilicæ da-o færo. I pond saieivan composti prevalentemente da-i primmi, mentre o færo o l'aviæ razonto una poxizion de equilibrio a maggiô profonditæ. Questo poriæ anche spiegâ e rilevazioin do GRS, essendo NEAR Shoemaker atterrâ proprio in proscimitæ de un pond.[90] L'é stæto ipotizzao che o materiâ ch'o costituisce i pond o posse provegnî da l'interno de l'asteroide[90] oppù - segondo un'ipotexi ciu recente - o posse derivâ da-a disgregazion di masci causâ da-o ciclo termico.[91] L'é poscibile che inte zone direttamente illuminæ da-i raggi solæ se razonze a-o perielio una tempiatua superfiçiâ de 100 °C; mentre de mesue eseguie durante e ôe notturne han indicao una tempiatua vexiña a-i -150 °C.[92] L'escurscion termica giornalea saiæ compreisa tra 10 e 100 °C.[93]
O strato da regolite o razonze un spessô superiô aomanco a-i 10 m,[94] ma in te di punti o poriæ razonze anche i 100 m.[95] Questo supponendo che existe un'interfaccia netta tra a regolite mæxima e un strato profondo de roccia de maggiô compattezza, interfaccia ch'a poriæ anche mancâ; in tâ caxo a regolite superfiçiâ a degradiæ verso di blocchi de dimenscioin sempre maggioî.[88]
Eros inta coltua[Càngia | modifica wikitesto]
Quande Eros o l'é stæto scoverto l'ea za stæta introduta a distinzion tra i pianeti e i asteroidi (pianeti minoî o pianetin).[96] Ciononostante, e so peculiaritæ attion l'attenzion segge da comunitæ scientifica, segge de l'opinion pubrica: Eros, infæti, non solo o l'ea o primmo oggetto a vegnî scoverto tra a Tæra e Marte, ma o l'effettoava di periodici avvexinamenti a-o nostro pianeta.[30]
O comparse pe a primma votta in te 'n'œuvia de fantascienza into racconto in lengua ingleise Our Distant Cousins (1929) do scrittô irlandeise Lord Dunsany, into quæ un aviatô avventuroso o finisce insce l'asteroide pe un errô de navigazion into so viægio de ritorno da Marte; Eros o l'é un mondo vivo, coverto de boschi e abitao da di animæ scimili a quelli terrestri, ma da-e dimenscioin picceniscime.[97] Saiâ pœu ambientâ insce Eros a striscia a fumetti On the Planetoid Eros da serie Buck Rogers, pubricâ tra o 17 agosto e o 2 dexembre do 1931 in ti Stati Unii.
Into 1933, o futuo fixico Freeman Dyson, alloa de nœuve anni, o scrisse o racconto incompio Sir Phillip Robert's Erolunar Collision, in to quæ o l'immagina una spedizion insce-a Luña pe osservâ a collixon de l'asteroide co-o satellite.[52] O tema da poscibile collixon o ricorriâ anche succescivamente. Coscì, in te l'episodio Visitors from Outer Space da serie animâ Space Angel,[98] quande Eros o compâ pe a primma votta in televixon into 1962; in Superman vs The Flash LCE edito tra ottobre e novembre do 1976 da-a DC Comics; into film tv Asteroid do 1997,[99] diretto da Bradford May e into romanzo Evolution de Stephen Baxter, do 2003.
Ricore anche a scituazion, comuña a di atri asteroidi ascì, de vedde Eros comme un'astronave alieña camuffâ - accadde inta serie de sei romanzi Dig Allen Space Explorer (1959–1962) de Joseph Greene[100] - o trasformao lê mæximo in te 'n'astronave, comme into romanzo Captive Universe (1969) de Harry Harrison - pubricao in Italia into 1980 comme A çittæ di Aztechi in Urania - in to quæ l'asteroide o l'é trasformao in te 'na nave generazionâ.[101]
Infin, in te l'episodio A figgia de Eros (1969), da striscia a fumetti britannega Jeff Hawke, l'asteroide o l'é un avamposto de di potenziæ invasoî alien che pe mantegnise in incognito fan annullâ, con di metodi subdoli, una miscion terrestre insce-o mæximo;[102] into romanzo O zœugo de Ender (1985) de Orson Scott Card, a "Scœua de Comando" a l'é ambientâ insce Eros, trasformao da-i alien "Scorpioin" contro i quæ l'umanitæ a l'é stæta a longo in guæra;[103] mentre in l'intrigo Wetware (Vacuum Flowers, 1987), de Michael Swanwick, Eros o l'é circondao da un sciammo de stazioin spaziæ.[104]
L'é probabile che Eros o segge, doppo Cere, o segondo asteroide ciu menzunao in te di œuvie lettiaie e fantascientifiche.
Note[Càngia | modifica wikitesto]
- ↑ 1,0 1,1 1,2 1,3 1,4 1,5 1,6 Yeomans, Donald K., op. cit., pp. 417-418, 1995.
- ↑ Errô inte notte: Marcatî
non vallido; no l'è stæto indicou nisciun testo pe-o marcatô
Baer
- ↑ 3,0 3,1 3,2 3,3 3,4 Yeomans, D. K.; et al., op. cit., 2000.
- ↑ Cratei meteorici de dimenscioin paragonabili a l'oggetto son stæti osservæ anche insce di atri oggetti asteroidæ.
- ↑ Robinson, M.S.; et al. , op. cit., 2002.
- ↑ 6,0 6,1 6,2 6,3 (1990). The shape of Eros (2): 334-351. DOI:10.1016/0019-1035(90)90042-8. URL consultato in data 7 marzo 2012.
- ↑ 7,0 7,1 7,2 (1976). Physical properties of asteroid 433 Eros: 149-153. DOI:10.1016/0019-1035(76)90097-X.
- ↑ 8,0 8,1 8,2 Rabe, E., op. cit., pp. 18-19, 1971.
- ↑ 9,0 9,1 Near Earth Asteroid Rendezvous Mission (NEAR). URL consultato in data 14 settembre 2009.
- ↑ 10,0 10,1 10,2 Calcolao dœuviando o JPL Horizons pe o 24 frevâ 2014.
- ↑ 11,0 11,1 11,2 11,3 11,4 11,5 Errô inte notte: Marcatî
non vallido; no l'è stæto indicou nisciun testo pe-o marcatô
jpldata
- ↑ O 31 zenâ 2012 433 Eros o l'é tranxitao a 0,179 UA (26,7 mioin de chilometri) da-a Tæra, circa 70 votte a distanza da Luña da-o nostro pianeta, razonzendo a magnitudine visuâ de +8,1. Into proscimo avvexinamento, ch'o se verifichiâ o 15 zenâ do 2019, Eros o razonziâ a nona magnitudine.
- ↑ 13,0 13,1 Eros in Encyclopaedia Britannica: a new survey of universal knowledge. Volumme 8, 1952, p. 695.
- ↑ 14,0 14,1 (2002). Discovery Circumstances of the First Near-Earth Asteroid (433) Eros: 210–220. URL consultato in data 15 novembre 2011. (Abstract).
- ↑ Amia o collegamento a-o scito do Jet Propulsion Laboratory tra i Collegamenti esterni.
- ↑ Amia collegamento a-o scito do Minor Planet Center tra i Collegamenti esterni.
- ↑ O mascimo avvexinamento o l'é stæto razonto o 27 dicembre 1900 quande Eros o l'é tranxitao a una distanza de 0,3149 UA da-a Tæra. Fonte: JPL.
- ↑ 18,0 18,1 (2001). 433 Eros Opposition of 1900 and Solar Parallax Measurement: P254. URL consultato in data 6 marzo 2012. (Abstract). Abstracts of Contributed Talks and Posters presented at the Annual Scientific Meeting of the Astronomische Gesellschaft at the Joint European and National Meeting JENAM 2001 of the European Astronomical Society and the Astronomische Gesellschaft at Munich, September 10-15, 2001.
- ↑ 19,0 19,1 19,2 S. De Meis, J. Meeus, op. cit., p. 10
- ↑ (1909). Solar Parallax Papers No. 7: The General Solution from the Photographic Right Ascensions of Eros, at the Opposition of 1900 (7): 544-567. URL consultato in data 22 frevâ 2012.
- ↑ Primma de dœuviâ Eros s'ea tentao co-i asteroidi 7 Iris, 12 Victoria e 80 Sappho. Cfr. Cecchini, G. , op. cit., pp. 379-380, 1952.
- ↑ (1900). Feasibility of obtaining the Solar Parallax from simultaneous Micrometer Observations of (433) Eros: 131. DOI:10.1002/asna.19001530803. URL consultato in data 6 marzo 2012.
- ↑ A History of Astronomy, 1907, pp. 154-155.
- ↑ Cecchini, G. , op. cit., pp. 379-380, 1952.
- ↑ (1940). Eros, On the suitability of, for the accurate determination of the solar parallax: 422-434. URL consultato in data 6 marzo 2012.
- ↑ (1941). The Solar Parallax and the Mass of the Moon from Observations of Eros at the Opposition of 1931 (parte II).
- ↑ Sur le système formé par la Planète double (433) Eros, pp. 27-28. URL consultato in data 6 marzo 2012.
- ↑ (1933). Insce-o periodo da variazion luminosa do pianetin Eros: 183-187. URL consultato in data 6 marzo 2012.
- ↑ van den Bos, W. H.; Finsen, W. S., op. cit., p. 330, 1931.
- ↑ 30,0 30,1 30,2 Veverka, J., Eros: Special among the Asteroids in Bell, J.; Mitton, J. (a cua de), op. cit., p. 4, 2002.
- ↑ S'amie A lezze de gravitazion universâ in ta fixica clascica.
- ↑ Rabe, E., op. cit., pp. 13-14, 1971.
- ↑ (1921). Beiträge zur Theorie der Bewegung des Planeten 433 Eros: 153-170. URL consultato in data 7 marzo 2012.
- ↑ (1976). Spectrophotometry /0.33 to 1.07 microns/ of 433 Eros and compositional implications: 105-115. DOI:10.1016/0019-1035(76)90092-0.
- ↑ (1976). Five-color photoelectric photometry of asteroid 433 Eros: 43-51. DOI:10.1016/0019-1035(76)90085-3.
- ↑ (1976). The diameter and thermal inertia of 433 Eros: 125-132. DOI:10.1016/0019-1035(76)90094-4.
- ↑ Listing of all of the asteroidal occultation observations in World Asteroidal Occultations. URL consultato in data 7 marzo 2012.
- ↑ S'amie l'elenco di osservazioin riportao insce-o scito do Minor Planet Center a-o quæ se fa riferimento inti Collegamenti esterni.
- ↑ "NEAR Mission Overview and Trajectory Dexign". AAS/AIAA Astrodynamics Conference, Halifax, Nova Scotia, August 14-17, 1995. URL consultato il 25 ottobre 2011.
- ↑ The NEAR Rendezvous Burn Anomaly of December 1998, 1999. URL consultato il 25 ottobre 2011.
- ↑ (2002). NEAR Mission Dexign (1): 18-33. URL consultato in data 25 ottobre 2011.
- ↑ Cheng, A.F., op. cit., 2002.
- ↑ 43,0 43,1 The End of an Asteroidal Adventure: NEAR Shoemaker Phones Home for the Last Time. URL consultato in data 25 ottobre 2011.
- ↑ 44,0 44,1 44,2 (2001) "On the Orbital and Collisional History of (433) Eros". Fall Meeting 2001. URL consultato il 19 novembre 2011.
- ↑ (1996). The orbital evolution of the asteroid Eros and implications for collision with the Earth: 689-691. DOI:doi:10.1038/380689a0.
- ↑ (2002). Determination of Shape, Gravity, and Rotational State of Asteroid 433 Eros (1): 3-17. DOI:10.1006/icar.2001.6753. URL consultato in data 16 novembre 2011. (Abstract).
- ↑ (2003). A precise modeling of Eros 433 rotation (2): 285-296. DOI:10.1016/j.icarus.2003.08.018. URL consultato in data 16 novembre 2011. (Abstract).
- ↑ Cheng, A.F., op. cit., pp. 357 e 360, 2002.
- ↑ (1982). Compositional structure of the asteroid belt (25): 1405-1407. DOI:10.1126/science.216.4553.1405.
- ↑ (1997). Maria l's Family: Physical Structure and Possible Implications for the Origin of Giant NEAs (1): 1-20. DOI:10.1006/icar.1997.5749. URL consultato in data 19 novembre 2011. (Abstract).
- ↑ Cheng, A.F., op. cit., p. 361, 2002.
- ↑ 52,0 52,1 Veverka, J., Eros: Special among the Asteroids in Bell, J.; Mitton, J. (a cua de), op. cit., p. 1, 2002.
- ↑ Robinson, M.S.; et al., op. cit., p. 1654, 2002.
- ↑ Errô inte notte: Marcatî
non vallido; no l'è stæto indicou nisciun testo pe-o marcatô
Robinson2002
- ↑ A denscitæ media da crosta terrestre a varia tra 2 200 e 2 900 kg/m³. Pe de maggioî informazioin s'amie: Proprietæ chimico-fixiche da geosfea.
- ↑ Yeomans, D. K.; et al., op. cit., p. 2087, 2000.
- ↑ Murchie, S.L.; Pieters, C.M., op. cit., 1996.
- ↑ (2000). Science Highlights from the NEAR Mission at 433 Eros: 993. URL consultato in data 19 novembre 2011. (Abstract).
- ↑ 59,0 59,1 (1993). Mineralogical variations within the S-type asteroid class: 573. DOI:10.1006/icar.1993.1194. URL consultato in data 30 settembre 2011.
- ↑ Murchie, S.L.; Pieters, C.M., op. cit., pp. 2209-2210, 1996.
- ↑ (2002). Near-IR Reflectance Spectroscopy of 433 Eros from the NIS Instrument on the NEAR Mission. I. Low Phase Angle Observations: 119-144. DOI:10.1006/icar.2001.6752.
- ↑ McFadden, L.A.; et al., op. cit., p. 1719, 2001.
- ↑ McFadden, L.A.; et al., op. cit., 2001.
- ↑ McFadden, L.A.; et al., op. cit., p. 1721, 2001.
- ↑ "Calibration and mineral interpretation of NEAR NIS of 433 Eros: mutiple approaches". 35th COSPAR Scientific Assembly. Held 18 - 25 July 2004, in Paris, France. URL consultato il 21 novembre 2011.
- ↑ McCoy, T.J.; et al., op. cit., p. 24, 2002.
- ↑ Rapporto de abbondanza valutao in funzion do peiso do quantitativo presente do scingolo elemento.
- ↑ (2009). Elemental composition of 433 Eros: New calibration of the NEAR-Shoemaker XRS data (1): 129-146. DOI:10.1016/j.icarus.2008.09.018. URL consultato in data 18 novembre 2011. (Abstract).
- ↑ Cheng, A.F., op. cit., pp. 359-361, 2002.
- ↑ 70,0 70,1 McCoy, T.J.; et al., op. cit., pp. 25-27, 2002.
- ↑ McCoy, T.J.; et al., op. cit., pp. 1669, 2001.
- ↑ Gold rush in space?. URL consultato in data 21 novembre 2011.
- ↑ PIA03111: The Ups and Downs of Eros in Planetary Photojournal. URL consultato in data 29 ottobre 2011.
- ↑ Wilkison, S.L.; et al., op. cit., 2002.
- ↑ 433 Eros liniaments: Global mapping and analysis (1): 39-52. DOI:10.1016/j.icarus.2007.06.028.
- ↑ (2009) "Further Analyses of the 433Eros Global Liniament Map". 40th Lunar and Planetary Science Conference, (Lunar and Planetary Science XL), held March 23-27, 2009 in The Woodlands, Texas, id.1187. URL consultato il 17 novembre 2011.
- ↑ 77,0 77,1 L'Hinks Dorsum è indicao comme Rahe Dorsum inte pubricazioin redatte da-i membri do gruppo de travaggio ch'o l'ha analizzao i dæti da sonda NEAR.
- ↑ 78,0 78,1 (2008). Eros' Rahe Dorsum: Implications for internal structure (3): 435-449. DOI:10.1111/j.1945-5100.2008.tb00664.x. URL consultato in data 17 novembre 2011. (Abstract).
- ↑ 79,0 79,1 79,2 79,3 Robinson, M.S.; et al. , op. cit., p. 1654, 2002.
- ↑ O cratê Charlois o l'é indicao comme cratê Shoemaker inte pubricazioin redatte da-i membri do gruppo de travaggio ch'o l' ha analizzao i dæti da sonda NEAR.
- ↑ Robinson, M.S.; et al. (2002) indican a Charlois Regio (Shoemaker Regio) in to strato de regolite presente into cratê, tuttavia l'Union Astronomica Internazionâ a no l'ha distinto, in te l'assegnazion do nomme, a regio l da-o cratê.
- ↑ Robinson, M.S.; et al. , op. cit., pp. 1654-1656, 2002.
- ↑ Robinson, M.S.; et al. , op. cit., pp. 1656-1657, 2002.
- ↑ PIA02950: The Color of Regolith in Planetary Photojournal. URL consultato in data 29 ottobre 2011.
- ↑ Robinson, M.S.; et al. , op. cit., pp. 1657-1659, 2002.
- ↑ 86,0 86,1 86,2 Thomas, P.C.; Robinson, M.S., op. cit., 2005.
- ↑ (2008). Global survey of color variations on 433 Eros: Implications for regolith processes and asteroid environments (1): 67-76. DOI:10.1016/j.icarus.2008.07.007.
- ↑ 88,0 88,1 Robinson, M.S.; et al. , op. cit., pp. 1662-1678, 2002.
- ↑ Robinson, M.S.; et al. , op. cit., pp. 1668-1669, 2002.
- ↑ 90,0 90,1 Robinson, M.S.; et al. , op. cit., pp. 1671-1678, 2002.
- ↑ Dombard, A.J.; et al., op. cit., 2010.
- ↑ . URL consultato in data 13 dicembre 2011.
- ↑ Dombard, A.J.; et al., op. cit., p. 716, 2010.
- ↑ Robinson, M.S.; et al. , op. cit., p. 1671, 2002.
- ↑ Robinson, M.S.; et al. , op. cit., p. 1667, 2002.
- ↑ A distinzion tra i pianeti e i asteroidi, pu con quarche eccezion, a fu introduta inta segonda meitæ de l'Œuttocento.
When did asteroids become minor planets?. URL consultato in data 9 settembre 2011.
- ↑ Our Distant Cousins, pp. 9-10. 1929. URL consultato in data 14 zenâ 2012.
- ↑ In italian anche comme: Pattuglia Spaziâ e Avventue in to spazio l.
Space Angel in O mondo di doppiatoî. 2005. URL consultato in data 7 marzo 2012.
- ↑ Asteroid (1997) in Disaster Movie World. URL consultato in data 8 marzo 2012.
- ↑ The Dig Allen Space Explorer Home Page. URL consultato in data 8 marzo 2012.
- ↑ Our Cosmic Future: Humanity's Fate in the Universe, 2000, p. 147. ISBN 052177098X, 9780521770989
- ↑ A figgia de Eros in Jeff Hawke. 4701-4838 Presente in Jeff Hawke e e donne stellæ, Oscar Mondadoî, n. 904, ottobre 1978. Template:NoISBN
- ↑ Ender's Game. URL consultato in data 8 marzo 2012.
- ↑ l'intrigo de Wetware in Catalogo Vegetti da lettiatua fantastica. URL consultato in data 8 marzo 2012.
Bibliografia[Càngia | modifica wikitesto]
- (1901). The Planet Eros (36): 641-651.
- (1931). Physical Observations of Eros: 329-334. URL consultato in data 6 marzo 2012.
- O cielo: Luci e ombre de l'Universo, 1969, pp. 379-380. Template:NoISBN
- The Use of Asteroids for Determinations of Masses and Other Fundamental Constants in Physical Studies of Minor Planets, Proceedings of IAU Colloq. 12, held in Tucson, AZ, March, 1971, 1971, pp. 13-23. SP 267 URL consultato il 6 marzo 2012.
- (1995). l'asteroide (433) Eros (3): 21-22.
- (1995). Asteroid 433 Eros: The Target Body of the NEAR Mission (4): 417-426. URL consultato in data 16 novembre 2011.
- (1996). Spectral properties and rotational spectral heterogeneity of 433 Eros (E1): 2201-2214. DOI:10.1029/95JE03438. URL consultato in data 21 novembre 2011.
- (zenâ 1998). Asteroidi (78).
- (2000). Radio Science Results During the NEAR-Shoemaker Spacecraft Rendezvous with Eros (5487): 2085-2088. DOI:10.1126/science.289.5487.2085. URL consultato in data 17 novembre 2011. (Abstract).
- (2001). The composition of 433 Eros: A mineralogical-chemical synthexis (12): 1661-1672. DOI:10.1111/j.1945-5100.2001.tb01855.x. URL consultato in data 21 novembre 2011.
- (2001). Mineralogical interpretation of reflectance spectra of Eros from NEAR near-infrared spectrometer low phase flyby (12): 1711-1726. DOI:10.1111/j.1945-5100.2001.tb01858.x. URL consultato in data 21 novembre 2011.
- (2001). X-ray fluorescence measurements of the surface elemental composition of asteroid 433 Eros (12): 1673-1695. DOI:10.1111/j.1945-5100.2001.tb01856.x. URL consultato in data 18 novembre 2011.
- Asteroid rendezvous: NEAR Shoemaker's adventures at Eros, 2002. ISBN 0521813603, 9780521813600
- Near Earth Asteroid Rendezvous: Mission Summary in Asteroids III, 2002, pp. 351–366. URL consultato il 28 ottobre 2011.
- (2002). The Near Earth Asteroid Rendezvous Mission to asteroid 433 Eros: A mileston in the study of asteroids and their relationship to meteorites (2): 89-121. DOI:10.1078/0009-2819-00004. URL consultato in data 28 ottobre 2011.
- (2002). The geology of 433 Eros (12): 1651-1684. DOI:10.1111/j.1945-5100.2002.tb01157.x. URL consultato in data 19 novembre 2011.
- (2002). An Estimæ of Eros's Porosity and Implications for Internal Structure: 94-103. DOI:10.1006/icar.2001.6751.
- (2005). Seismic resurfacing by a single impact on the asteroid 433 Eros (7049): 366–369. DOI:10.1038/nature03855.
- (2010). Boulders and ponds on the Asteroid 433 Eros (2): 713-721. DOI:10.1016/j.icarus.2010.07.006. URL consultato in data 13 dicembre 2011.
Collegamenti esterni[Càngia | modifica wikitesto]
- (433) Eros. URL consultato in data 16 settembre 2009.


text:
Isaac Newton
Sir Isaac Newton, (4 zennâ 1643 NS – 31 mârso 1727 NS) o l'è stæto 'n fixico, filòsofo, alchimista e matemàtego ingleize, outôre di Philosophiae naturalis principia mathematica, conosciûi comme i Principia, donde o descrive a lezze de gravitaçion universâle e o stabilisce e bâxi da meccanica clascica attraverzo e lezzi che pòrtan o nomme sêu.
Newton o l'è stæto o primmo a demostrâ che e lezzi neturâli che governan o movimento da Tæra e quelle che governan o movimento di còrpi çelesti son e mæxime.
Tra e sêu âtre scoverte scientìfeghe ghe son e êuvie inscia lûxe e l'òttica e o svilùppo do càlcolo matemàtego.
O l'è stæto prescidente da Royal Society.
Lê o l'è de sovente calificòu comme o scientìfego ciù grande de tùtti i tempi, e o sêu travaggio comme a culminaçion da Revoluxon Scientìfega.


text:
Codiçe de Hammurabi
O Codexo de Hammurabi a l'è uña fra e ciu antighe recugeite de lezze conosciue inta stoia de l'umanitæ. O fu stilao durante o regno do re babiloneize Hammurabi (ò Hammu-Rapi), ch'o regnò da-o 1792 a-o 1750 a.C., segondo a cronologia media.
O reperto[Càngia | modifica wikitesto]
Questa recugeita de 282 lezze do re Hammurabi de Babilonia a fu scorpia in sce 'na stele in diorie, roccia ben rescistente, âta circa 225 cm, e a fu rinvegnua verso a fin de l'œuttocento inta çittæ de Susa (Shushi capitâ amministrativa da Contea de Shushi, inta provincia iraniaña de Khūzestān). Se ritegne ch'a foise originaiamente esposta inta capitâ, e ch'a segge stæta trasportâ in sce-o lœugo do ritrovamento comme bottin de guæra da l'esercito elamia. Attualmente a se trœuva a Parigi, into Museo do Louvre. Una coppia a se trœuva a-o Pergamonmuseum a Berlin.
Commento storico-critico[Càngia | modifica wikitesto]
O corpus legâ o l'è suddiviso inte di capittoli che riguardan varie categorie sociæ e de reati, e o l'abbraçça in pratica tutte e poscibile situaçioin de l'uman convive do tempo, da-i rapporti familiæ a quelli commerciæ e economichi, da l'edilizia a-e regole pe l'amministraçion da cosa pubbrica e da giustizia. e lezze son noteivemente dettaggiæ, e questo o l'ha fornio un agiutto prezioso a-i archeologhi, consentindoghe de ricostruî di importanti aspetti pratichi da societæ mesopotamica. L'importança do codexo de Hammurabi a resezze çerto into fæto che se tratta de uña de primme recugeite organiche de lezze a noi pervegnua, ma sorvetutto into so êse pubbrico, ò pe megio dî pubbricamente consurtabile, espliçitando o concetto giuridico da conoscibilitæ da lezze e da presunçion de conoscença da lezze.
O çittadin babiloneize o l'aveiva perçò a poscibilitæ de verificâ a propria conduta segondo e lezze do sovran, e quindi de evitâ determinæ comportamenti, ò de çerne de attuâli a so reizego e peigo. Pe a primma votta inta stoia do diritto, i comportamenti sançionabili e i eventuæ peñe vegnan reixi notti a tutto o popolo (ò aomanco a chi foise in grao de leze).
O codexe o fa un larghiscimo uso da Lezze do taggion, ben nota into mondo zuægo-crestian pe êse ascì a-a base da lezze do profeta biblico Mose'. A peña pe i varri reati a l'è de fæto soventi identica a-o torto ò a-o danno provocao: œuggio pi-œugio, dente pe dente. Presempio a peña pe l'omiçiddio a l'è a morte: se a vittima però a l'è o figgio de un âtro ommo, a l'omicida vegniâ amaççao o figgio; se a vittima a l'è un scciavo, l'omicida o paghiâ un'ammenda, commezuâ a-o "prexo" do scciavo amaççao.
O codexe o suddividde a popolaçion inte træ classe:
- awīlum (lett. "ommo"), saiv'a dî o çittadin a pin tittolo, spesso nobili e paragonabili a-i Atenieixi da Grecia clascica.
- muškēnum, ommo "semilibero", saiv'a dî libero ma no poscidente e paragonabili a-i periexi sparten da Grecia clascica (da pœu a paola a passò a definî un poveo ò mendicante, e pâ ch'a segge a l'origine de l'attuâ termine "meschin", arabo maskîn),
- wardum (fem. amat), a tutti i effetti scciavo de un padron, ma con molte analogie co-i servi da gleba medievæ.
E varie classe g'han diritti e dovei despægi, e diverse peñe che pœuan êse corporæ ò pecuniaie. Quest'urtime son commezuæ a-e poscibilitæ economiche do reo, nonché a-o status sociâ da vittima.
No vegne riconosciúo into Codexo o drito de responsabilitæ personâ, ossæ a peña a no l'è differente a segonda che o danno commisso o segge volontaio ò corposo. Un esempio clascico o l'è l'architetto ch'o progetta una casa; s'a crolla e a l'amaçça quelli che gh'abitan, a corpa a l'è de chi l'ha progettaa, e a peña a l'è comme s'o l'avesse amaççao de persoña e vittime.
L'impostaçion basâ in sce-a lezze do taggion a modifica o pensceo giuridico dominante into periodo precedente, attestao da-o Codixe de Ur-Namma, ch'o prevedeiva pe di reati senci de sançioin pecuniaie invece de quelle fixiche. L'è poscibile che questo cangiamento o segge da attribuî a-a diversa compoxiçion da popolaçion sud mesopotamega do periodo: into XXI secolo a.C., dæta a-a quæ remonta o codexe de Ur-Namma, i sovren ean ancon de origine sumeica e a popolaçion accadica a l'ea solo una parte, sciben importante, do totâ; into XVIII secolo a.C. i Accadi, semiti, ean ormai a maggiorança e e mæxime lezze vègnan scrite in akkadico ançiché in sumeego.


text:
MediaWiki:Anontalkpagetext/lij
Sta chì a l'è a paggina de discuscion de un utente anonnimo, ch'o no l'ha ancon creou un'utensa o comunque o no a doeuvia oua. Pe identificâlo l'è quindi necessaio doeuviâ o nummero do so adresso IP. I adresci IP poeuan però ese condivixi da ciù utenti. Se t'ê un utente anonnimo e ti ritegni che i commenti inte sta pagina no se riferiscian a ti, crea una noeuva utensa o donque intra con quella che ti g'hæ za pe evitâ de chì avanti de ese confuzo con di atri utenti anonnimi .